CELEX: 42019X1723
Language: mt
Date: 2019-10-18 00:00:00
Title: Ir-Regolament Nru 17 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi dwar l-approvazzjoni tal-vetturi fir-rigward tas-sits, l-ankraġġi tagħhom u kull trażżin tar-ras 2019/1723

18.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 266/1
               
            
         It-testi oriġinali UN/ECE biss għandhom effett legali skont id-dritt pubbliku internazzjonali. L-istatus u d-data tad-dħul fis-seħħ ta’ dan ir-Regolament għandhom jiġu ċċekkjati fl-aħħar verżjoni tad-dokument tal-istatus UN/ECE TRANS/WP.29/343, disponibbli fuq: http://www.unece.org/trans/main/wp29/wp29wgs/wp29gen/wp29fdocstts.html
         Ir-Regolament Nru 17 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi dwar l-approvazzjoni tal-vetturi fir-rigward tas-sits, l-ankraġġi tagħhom u kull trażżin tar-ras 2019/1723
         Li jinkorpora t-test validu kollu sa:
         Serje ta’ emendi 09 – Data tad-dħul fis-seħħ: 28 ta’ Mejju 2019
         WERREJ
         REGOLAMENT
         
                     1.
                  
                  Kamp tal-Applikazzjoni
                  
               
                     2.
                  
                  Definizzjonijiet
                  
               
                     3.
                  
                  Applikazzjoni għall-approvazzjoni
                  
               
                     4.
                  
                  Approvazzjoni
                  
               
                     5.
                  
                  Rekwiżiti
                  
               
                     6.
                  
                  Testijiet
                  
               
                     7.
                  
                  Konformità tal-produzzjoni
                  
               
                     8.
                  
                  Penali għal nuqqas ta’ konformità tal-produzzjoni
                  
               
                     9.
                  
                  Modifiki tat-tip ta’ vettura u l-estensjoni tal-approvazzjoni għas-sits, l-ankraġġ tagħhom u kull trażżin tar-ras
                  
               
                     10.
                  
                  Produzzjoni mwaqqfa għalkollox
                  
               
                     11.
                  
                  Struzzjonijiet għall-użu
                  
               
                     12.
                  
                  Ismijiet u indirizzi tas-Servizzi Tekniċi responsabbli mit-twettiq tat-testijiet tal-approvazzjoni u tal-Awtoritajiet tal-Approvazzjoni tat-Tip
                  
               
                     13.
                  
                  Dispożizzjonijiet tranżizzjonali
                  
               ANNESSI
         
                     1.
                  
                  Komunikazzjoni
                  
               
                     2.
                  
                  Arranġamenti tal-marki tal-approvazzjoni
                  
               
                     3.
                  
                  Il-proċedura biex jiġu ddeterminati l-punt “H” u l-angolu effettiv tat-torso għal pożizzjonijiet bilqiegħda fil-vetturi bil-mutur
                  
               
                     4.
                  
                  Id-determinazzjoni tal-għoli u tal-wisa’ tal-trażżin tar-ras
                  
               
                     5.
                  
                  Id-dettalji tal-linji u l-kejl meħud waqt it-testijiet
                  
               
                     6.
                  
                  Il-proċedura tat-test biex tkun ivverifikata d-dissipazzjoni tal-enerġija
                  
               
                     7.
                  
                  Il-metodu għat-testjar tas-saħħa tal-ankraġġi tas-sits u s-sistemi tal-aġġustament, tal-illokkjar u tal-ispostament tagħhom
                  
               
                     8.
                  
                  Id-determinazzjoni tad-dimensjoni “a” tal-ispazji vojta tat-trażżin tar-ras
                  
               
                     9.
                  
                  Il-proċedura tat-test għal tagħmir maħsub li jipproteġi lill-okkupanti mill-ispostament tal-bagolli
                  
               1.   KAMP TAL-APPLIKAZZJONI
         Dan ir-Regolament japplika għal:
         
                     (a)
                  
                  
                     Vetturi tal-kategoriji M1 u N (1) fir-rigward tas-saħħa tas-sits u l-ankraġġ tagħhom u fir-rigward tat-trażżin tar-ras tagħhom;
                  
               
                     (b)
                  
                  
                     Vetturi tal-kategoriji M2 u M3 (1) fir-rigward tas-sits li mhumiex koperti mir-Regolament Nru 80, għas-saħħa tas-sits u l-ankraġġi tagħhom, u fir-rigward tat-trażżin tar-ras tagħhom;
                  
               
                     (c)
                  
                  
                     Vetturi tal-kategorija M1 fir-rigward tad-disinn tal-partijiet ta’ wara tad-dahar tas-sits u t-tfassil tat-tagħmir maħsub li jipproteġi lill-okkupanti mill-periklu li jirriżulta mill-ispostament tal-bagolli f’impatt minn quddiem.
                  
               Ma jgħoddx għall-vetturi b’sits li jħarsu lejn il-ġenb jew li jħarsu lura, jew għal kwalunkwe trażżin tar-ras imwaħħal ma’ dawn is-sits.
         2.   DEFINIZZJONIJIET
         Għall-finijiet ta’ dan ir-Regolament,
         2.1.   “Approvazzjoni ta’ vettura” tfisser l-approvazzjoni ta’ tip ta’ vettura fir-rigward tas-saħħa tas-sits u l-ankraġġi tagħhom, id-disinn tal-partijiet ta’ wara tad-dahar tas-sit u l-karatteristiċi tat-trażżin tar-ras tagħhom;
         2.2.   “Tip ta’ vettura” tfisser kategorija ta’ vetturi bil-mutur li mhumiex differenti f’dawk il-kwalitajiet essenzjali bħal:
         2.2.1.   L-istruttura, il-forma, il-qisien, il-materjali u l-massa tas-sits, għalkemm is-sits jistgħu jvarjaw fil-kisi u fil-kulur; id-differenzi li ma jaqbżux il-5 fil-mija fil-massa tat-tip tas-sit approvat m’għandhomx jitqiesu bħala sinifikanti;
         2.2.2.   It-tip u l-qisien tas-sistemi tal-aġġustament, tal-ispostament u tal-illokkjar tad-dahar tas-sit u tas-sits u l-partijiet tagħhom;
         2.2.3.   It-tip u qisien tal-ankraġġi tas-sit;
         2.2.4.   Id-dimensjonijiet, il-qafas, il-materjali u l-ikkuttunar tat-trażżin tar-ras, għalkemm jistgħu jvarjaw fil-kulur u l-kisi tagħhom;
         2.2.5.   It-tip u l-qisien tat-tagħmir tat-trażżin tar-ras u l-karatteristiċi tal-parti tal-vettura li magħha dan ikun imwaħħal, fil-każ ta’ trażżin tar-ras separat;
         2.3.   “sit” tfisser struttura li tista’ tkun kemm integrali kif ukoll le mal-istruttura tal-vettura kompluta bit-tapizzerija, maħsuba biex toqgħod fuqha persuna waħda. Skont l-orjentazzjoni tiegħu, sit huwa definit kif ġej:
         2.3.1.   “Sit li jħares ’il quddiem” tfisser sit li jista’ jintuża waqt li l-vettura tkun miexja u li jħares lejn il-parti ta’ quddiem tal-vettura b’tali mod li l-pjan vertikali ta’ simetrija tas-sit jifforma angolu ta’ inqas minn + 10 ° jew - 10 ° mal-pjan vertikali ta’ simetrija tal-vettura;
         2.3.2.   “Sit li jħares lura” tfisser sit li jista’ jintuża waqt li l-vettura tkun miexja u li jħares lejn il-parti ta’ wara tal-vettura b’tali mod li l-pjan vertikali ta’ simetrija tas-sit jifforma angolu ta’ inqas minn + 10 ° jew - 10 ° mal-pjan vertikali ta’ simetrija tal-vettura;
         2.3.3.   “Sit li jħares lejn il-ġenb” tfisser sit li jista’ jintuża waqt li l-vettura tkun miexja u li jħares lejn il-ġenb tal-vettura b’tali mod li l-pjan vertikali ta’ simetrija tas-sit jifforma angolu ta’ 90 ° (± 10 °) mal-pjan vertikali ta’ simetrija tal-vettura;
         2.4.   “Sit għamla ta’ bank” tfisser struttura kompluta b’kollox, maħsuba biex fuqha jpoġġu aktar minn persuna adulta waħda;
         2.5.   “Ankraġġ” tfisser is-sistema li biha l-assemblaġġ tas-sit ikun imwaħħal mal-istruttura tal-vettura, inklużi l-partijiet affettwati tal-istruttura tal-vettura;
         2.6.   “Sistema ta’ aġġustament” tfisser il-mezz li bih is-sit jew il-partijiet tiegħu jkunu jistgħu jiġu aġġustati għal pożizzjoni adatta għall-morfoloġija tal-okkupant li hemm bilqiegħda. Dan it-tagħmir jista’ b’mod partikolari, jippermetti:
         2.6.1.   Spostament lonġitudinali;
         2.6.2.   Spostament vertikali;
         2.6.3.   Spostament angulari;
         2.7.   “Sistema ta’ spostament” tfisser it-tagħmir li bih is-sit jew parti waħda tiegħu jistgħu jiċċaqalqu u/jew iduru, mingħajr pożizzjoni fissa intermedja, biex ikun possibbli aċċess faċli mill-okkupanti għall-ispazju ta’ wara s-sit ikkonċernat;
         2.8.   “Sistema tal-illokkjar” tfisser mezz li jiżgura li s-sit u l-partijiet tiegħu jkunu miżmuma fil-pożizzjoni tal-użu;
         2.9.   “Sit li jingħalaq” tfisser sit, li normalment ikun magħluq, jista’ jiġi operat faċilment u huwa maħsub għal użu okkażjonali minn okkupant;
         2.10.   “Pjan trażversali” tfisser pjan vertikali perpendikulari għall-pjan medjan lonġitudinali tal-vettura;
         2.11.   “Pjan lonġitudinali” tfisser pjan parallel għall-pjan lonġitudinali medjan tal-vettura;
         2.12.   “Trażżin tar-ras” tfisser tagħmir li l-iskop tiegħu huwa li jillimita l-ispostament lura tar-ras ta’ okkupant adult fir-rigward tat-torso tiegħu sabiex jitnaqqas il-periklu ta’ ħsara għall-vertebri ċervikali fil-każ ta’ aċċident;
         2.12.1.   “Trażżin tar-ras integrat” tfisser trażżin tar-ras iffurmat mill-parti ta’ fuq tad-dahar tas-sit. It-trażżin tar-ras li jissodisfa d-definizzjonijiet tal-paragrafi 2.12.2 jew 2.12.3 t’hawn taħt iżda li jistgħu biss jinqalgħu mis-sit jew mill-istruttura tal-vettura bl-użu tal-għodda jew permezz ta’ tneħħija parzjali jew sħiħa tal-kisi tas-sit, għandu jissodisfa din id-definizzjoni;
         2.12.2.   “Trażżin tar-ras li jinqala’” tfisser trażżin tar-ras magħmul minn komponent separabbli mis-sit, maħsub biex jidħol u jinżamm fl-istruttura tad-dahar tas-sit;
         2.12.3.   “Trażżin tar-ras separat” tfisser trażżin tar-ras magħmul minn komponent separat mis-sit, maħsub biex jidħol u/jew jinżamm fl-istruttura tal-vettura;
         2.13.   “Il-punt R” tfisser il-punt ta’ referenza bilqiegħda kif definit fl-Anness 3, l-Appendiċi 3 ta’ dan ir-Regolament;
         2.14.   “Linja ta’ referenza” tfisser il-linja fuq il-mannikin riprodott fl-Anness 3, l-Appendiċi 1, il-Figura 1, ta’ dan ir-Regolament.
         2.15.   “Sistema diviżorja” tfisser partijiet jew tagħmir li, minbarra d-dahar tas-sits, huma maħsuba li jipproteġu lill-okkupanti minn bagolli spostati; b’mod partikolari, sistema diviżorja tista’ tkun magħmula minn xibka jew malja tal-wajer li tkun tinsab ’il fuq mil-livell tad-dahar tas-sits fil-pożizzjoni wieqfa jew mitwija ’l isfel tagħhom. It-trażżin tar-ras armat bħala standard fuq vetturi mgħammra b’dawn il-partijiet jew dan it-tagħmir għandhom jitqiesu bħala parti mis-sistema diviżorja. Madankollu, sit mgħammar bi trażżin tar-ras ma għandux jitqies bħala sistema diviżorja waħdu.
         3.   APPLIKAZZJONI GĦALL-APPROVAZZJONI
         3.1.   L-applikazzjoni għall-approvazzjoni ta’ tip ta’ vettura għandha titressaq mill-manifattur tal-vettura jew mir-rappreżentant akkreditat tiegħu kif xieraq.
         3.2.   Għandha tkun akkumpanjata mid-dokumenti li ġejjin fi tliet kopji u bid-dettalji li ġejjin:
         3.2.1.   Deskrizzjoni dettaljata tat-tip ta’ vettura fir-rigward tad-disinn tas-sits, l-ankraġġi tagħhom, u s-sistemi tagħhom ta’ aġġustament, spostament u s-sistemi tal-illokkjar;
         3.2.1.1.   Deskrizzjoni dettaljata u/jew tpinġijiet tas-sistema diviżorja, jekk jgħodd.
         3.2.2.   Tpinġijiet, fuq skala xierqa u f’dettall suffiċjenti, tas-sits, tal-ankraġġi tagħhom mal-vettura, u s-sistemi tagħhom ta’ aġġustament, spostament u tal-illokkjar.
         3.2.3.   Fil-każ ta’ sit bi trażżin tar-ras li jinqala’:
         3.2.3.1.   Deskrizzjoni dettaljata tat-trażżin tar-ras, li tispeċifika b’mod partikolari n-natura tal-materjal jew materjali tal-ikkuttunar;
         3.2.3.2.   Deskrizzjoni dettaljata tal-post, tat-tip ta’ appoġġ u l-aċċessorji biex it-trażżin tar-ras jitwaħħal fuq is-sit.
         3.2.4.   Fil-każ ta’ trażżin tar-ras separat:
         3.2.4.1.   Deskrizzjoni dettaljata tat-trażżin tar-ras, li tispeċifika b’mod partikolari n-natura tal-materjal jew materjali tal-ikkuttunar;
         3.2.4.2.   Deskrizzjoni dettaljata tal-post, u l-aċċessorji biex it-trażżin tar-ras jitwaħħal mal-istruttura tal-vettura.
         3.3.   Dan li ġej għandu jkun sottomess lis-Servizz Tekniku responsabbli biex iwettaq it-testijiet tal-approvazzjoni:
         3.3.1.   Vettura li tirrappreżenta t-tip ta’ vettura li għandha tiġi approvata jew il-partijiet tal-vettura li s-Servizz Tekniku jqis bħala neċessarji għat-testijiet ta’ approvazzjoni;
         3.3.2.   Sett addizzjonali tas-sits li bihom hija mgħammra l-vettura, flimkien mal-ankraġġi tagħhom.
         3.3.3.   Għall-vetturi bis-sits li għandhom jew li jistgħu jitwaħħlilhom it-trażżin tar-ras, minbarra r-rekwiżiti stabbiliti fil-paragrafi 3.3.1 u 3.3.2 t’hawn fuq:
         3.3.3.1.   Fil-każ ta’ trażżin tar-ras li jinqala’: sett addizzjonali tas-sits li huma mgħammra bi trażżin tar-ras, li bihom hija mgħammra l-vettura flimkien mal-ankraġgi tagħhom.
         3.3.3.2.   Fil-każ ta’ trażżin tar-ras separat: sett addizzjonali tas-sits li bihom hija mgħammra l-vettura, bl-ankraġgi tagħhom, sett addizzjonali ta’ trażżin tar-ras korrispondenti u l-parti tal-istruttura tal-vettura fejn huwa mwaħħal t-trażżin tar-ras, jew struttura sħiħa.
         4.   APPROVAZZJONI
         4.1.   Jekk il-vettura sottomessa għall-approvazzjoni skont dan ir-Regolament tissodisfa r-rekwiżiti rilevanti (sits mgħammra bi trażżin tar-ras jew li jistgħu jkunu mgħammra bi trażżin tar-ras), l-approvazzjoni tat-tip tal-vettura għandha tingħata.
         4.2.   Għandu jingħata numru tal-approvazzjoni lil kull tip approvat. L-ewwel żewġ numri tiegħu (bħalissa 09, li jikkorrispondu għas-serje ta’ emendi) 09 għandhom jindikaw is-serje ta’ emendi li jinkorporaw l-aktar emendi tekniċi ewlenija reċenti li saru lir-Regolament fi żmien il-ħruġ tal-approvazzjoni. L-istess Parti Kuntraenti ma tistax tassenja l-istess numru tal-approvazzjoni, la lill-istess tip ta’ vettura mgħammra b’tipi differenti ta’ sits jew trażżin tar-ras u b’sits ankrati b’mod differenti fuq il-vettura (dan jgħodd kemm għas-sits u għal dawk mingħajr trażżin tar-ras) u lanqas lil tip ieħor ta’ vettura.
         4.3.   L-avviż tal-approvazzjoni jew tal-estensjoni jew taċ-ċaħda tal-approvazzjoni ta’ tip ta’ vettura skont dan ir-Regolament għandu jiġi kkomunikat lill-Partijiet tal-Ftehim li japplikaw dan ir-Regolament permezz ta’ formola li tkun konformi mal-mudell fl-Anness 1 ta’ dan ir-Regolament.
         4.4.   Ma’ kull vettura li tkun konformi ma’ tip ta’ vettura approvat skont dan ir-Regolament, f’post li jidher u li jkun faċilment aċċessibbli speċifikat fil-formola tal-approvazzjoni, għandha titwaħħal marka internazzjonali tal-approvazzjoni li tikkonsisti minn:
         4.4.1.   Ċirku madwar l-Ittra “E” bin-numru li jidentifika l-pajjiż minn fejn ġiet mogħtija l-approvazzjoni warajh; (2)
         
         4.4.2.   In-numru ta’ dan ir-Regolament, segwit mill-ittra “R”, sing u n-numru tal-approvazzjoni, fuq il-lemin taċ-ċirku kif preskritt fil-paragrafu 4.4.1 t’hawn fuq.
         4.4.3.   Madankollu, jekk il-vettura hija mgħammra b’sit wieħed jew aktar għandu jew li jista’ jkollu trażżin tar-ras, approvat bħala sit li jissodisfa r-rekwiżiti skont il-paragrafi 5.1 u 5.2 t’hawn taħt, in-numru ta’ dan ir-Regolament għandu jkun segwit mill-ittri “RA”. Il-formola konformi mal-mudell fl-Anness 1 ta’ dan ir-Regolament għandha tindika liema sit(s) tal-vettura huwa(huma) mgħammar/mgħammra jew jista’ jkun(u) mgħammar/mgħammra bi trażżin tar-ras. Il-marki għandhom jindikaw ukoll li kwalunkwe sits li jifdal fil-vettura, li mhumiex mgħammra jew ma jistgħux ikunu mgħammra bi trażżin tar-ras, huma approvati u jissodisfaw ir-rekwiżiti tal-paragrafu 5.1 t’hawn taħt ta’ dan ir-Regolament.
         4.5.   Jekk il-vettura tikkonforma ma’ tip ta’ vettura approvata, skont wieħed jew aktar mir-Regolamenti l-oħra annessi mal-Ftehim, fil-pajjiż li jkun ħareġ l-approvazzjoni skont dan ir-Regolament, is-simbolu preskritt fil-paragrafu 4.4.1 t’hawn fuq m’hemmx għalfejn ikun ripetut; f’każ bħal dan, in-numri tar-Regolament u tal-approvazzjoni u s-simboli addizzjonali tar-Regolamenti kollha li skonthom tkun ingħatat l-approvazzjoni fil-pajjiż li jkun ta l-approvazzjoni skont dan ir-Regolament, għandhom jitqiegħdu f’kolonni vertikali fuq il-lemin tas-simbolu preskritt fil-paragrafu 4.4.1 t’hawn fuq.
         4.6.   Il-marka tal-approvazzjoni trid tkun tista’ tinqara b’mod ċar u ma tkunx tista’ titħassar.
         4.7.   Il-marka tal-approvazzjoni għandha titqiegħed qrib ta’ jew fuq il-pjanċa tad-data tal-vettura mwaħħla mill-manifattur.
         4.8.   L-Anness 2 ta’ dan ir-Regolament jipprovdi eżempji tal-arranġamenti tal-marki tal-approvazzjoni.
         5.   REKWIŻITI
         5.1.   Rekwiżiti ġenerali
         5.1.1.   L-installazzjoni ta’ sits li jħarsu lejn il-ġenb għandha tkun ipprojbita fil-vetturi tal-kategoriji M1, N1, M2 (tal-klassi II, III u B) u M3 ta’ massa mgħobbija teknikament permessibbli li ma taqbiżx l-10 tunnellati (tal-klassi II, III u B).
         5.1.2.   Dan ma japplikax għall-ambulanzi jew għal vetturi mibnija għall-użu mill-forzi armati, mid-difiża ċivili, mis-servizzi tat-tifi tan-nar u mill-forzi responsabbli għaż-żamma tal-ordni pubblika;
         5.2.   Ir-rekwiżiti ġenerali applikabbli għas-sits kollha tal-vetturi tal-kategorija M1 (3)
         
         5.2.1.   Kull sistema ta’ aġġustament u ta’ spostament minn post għall-ieħor għandha tinkorpora sistema tal-illokkjar, li għandha tkun topera awtomatikament.
         Is-sistemi tal-illokkjar għall-armrests jew tagħmir ieħor tal-kumdità mhumiex neċessarji kemm-il darba l-preżenza ta’ dan it-tagħmir ma tikkawżax riskju addizzjonali lill-okkupanti ta’ vettura fil-każ ta’ kolliżjoni.
         Is-sits li jingħalqu għandhom jillokkjaw awtomatikament fil-pożizzjoni tal-użu mill-okkupanti.
         5.2.2.   Il-kontroll li jiftaħ il-qfil għal mezz partikolari kif imsemmi fil-paragrafu 2.7 ta’ dan ir-Regolament għandu jitpoġġa fuq in-naħa ta’ barra tas-sit ħdejn il-bieba. Għandu jkun aċċessibbli b’mod faċli, ukoll għall-okkupant tas-sit immedjatament wara s-sit konċernat.
         5.2.3.   Il-partijiet ta’ wara tas-sits li jinsabu fiż-żona 1, definita fil-paragrafu 6.8.1.1 t’hawn taħt għandhom jgħaddu t-test tad-dissipazzjoni tal-enerġija skont ir-rekwiżiti tal-Anness 6 ta’ dan ir-Regolament.
         5.2.3.1.   Dan ir-rekwiżit jitqies bħala milħuq jekk, fit-testijiet li jkunu saru skont il-proċedura speċifikata fl-Anness 6 ta’ dan ir-Regolament, id-deċellerazzjoni tal-forma tar-ras ma tkunx teċċedi aktar minn 80 g kontinwament għal aktar minn 3 ms. Barra minn hekk, l-ebda xifer perikoluż ma għandu jirriżulta jew jibqa’ wara t-test.
         5.2.3.2.   Ir-rekwiżiti tal-paragrafu 5.2.3 ma għandhomx japplikaw għas-sits ta’ wara nett, għas-sits li jiġu dahar ma’ dahar jew għal sits li huma konformi mad-dispożizzjonijiet tar-Regolament Nru 21 “Dispożizzjonijiet Uniformi dwar l-Approvazzjoni ta’ Vetturi għall-Fittings ta’ Ġewwa” (E/ECE/324-E/ECE/TRANS/505/Rev.1/Add.20/Rev.2, kif emendat l-aħħar).
         5.2.4.   L-uċuħ tal-partijiet tad-dahar tas-sits ma għandux ikollhom uċuh ħorox jew trufijiet li jaqtgħu perikolużi li x’aktarx iżidu r-riskju jew is-severità ta’ ġrieħi għall-okkupanti. Dan ir-rekwiżit jitqies bħala ssodisfat jekk il-wiċċ tal-partijiet ta’ wara tas-sits ttestjati fil-kundizzjonijiet speċifikati fil-paragrafu 6.1 t’hawn taħt ikollhom raġġ ta’ tondjatura ta’ mhux inqas minn:
         2,5 mm fiż-żona 1,
         5,0 mm fiż-żona 2,
         3,2 mm fiż-żona 3.
         Dawn iż-żoni huma ddefiniti fil-paragrafu 6.8.1 t’hawn taħt.
         5.2.4.1.   Dan il-kriterju ma japplikax għal:
         5.2.4.1.1.   partijiet taż-żoni differenti li juru projezzjoni ta’ inqas minn 3,2 mm mill-wiċċ li jdur magħhom, li għandhom juru truf bla xfar, sakemm l-għoli tal-projezzjoni ma jkunx aktar min-nofs il-wisa’ tagħha;
         5.2.4.1.2.   Għas-sits ta’ fuq wara nett, jew li jiġu dahar ma’ dahar jew għal sits li huma konformi mad-dispożizzjonijiet tar-Regolament Nru 21 “Dispożizzjonijiet Uniformi dwar l-Approvazzjoni ta’ Vetturi għall-Fittings ta’ Ġewwa” (E/ECE/324-E/ECE/TRANS/505/Rev.1/Add.20/Rev.2, kif emendat l-aħħar).
         5.2.4.1.3.   Il-partijiet ta’ wara tas-sits li jinsabu taħt pjan orizzontali li jgħaddi mill-punt R l-aktar baxx f’kull ringiela ta’ sits. (Fejn ir-ringieli tas-sits ikollhom għoli differenti, minn wara għal quddiem, il-pjan għandu jiddawwar ’il fuq jew ’l isfel u jifforma pass vertikali li jgħaddi mill-punt R tar-ringiela tas-sits immedjatament quddiem);
         5.2.4.1.4.   Partijiet bħalma huma “malja tal-wajer flessibbli”.
         5.2.4.2.   Fiż-żona 2, iddefinita fil-paragrafu 6.8.1.2 t’hawn taħt, l-uċuħ jista’ jkollhom raġġi inqas minn 5 mm, iżda mhux inqas minn 2,5 mm kemm-il darba jgħaddu t-test tad-dissipazzjoni tal-enerġija preskritt fl-Anness 6 ta’ dan ir-Regolament. Barra minn hekk, dawn l-uċuħ għandhom ikunu kuttunati biex ikun evitat il-kuntatt dirett tar-ras mal-qafas tas-sit.
         5.2.4.3.   Jekk iż-żoni definiti hawn fuq ikun fihom partijiet koperti bil-materjal aktar artab minn ebusija 50 Shore A, ir-rekwiżiti t’hawn fuq, ħlief dawk li għandhom x’jaqsmu mat-test tad-dissipazzjoni tal-enerġija skont ir-rekwiżiti tal-Anness 6, għandhom japplikaw biss għall-partijiet riġidi.
         5.2.5.   Ma għandu jidher l-ebda falliment fil-qafas tas-sit jew fl-ankraġġ tas-sit, is-sistemi tal-aġġustament u tal-ispostament jew it-tagħmir tal-illokkjar tagħhom matul jew wara t-testijiet preskritti fil-paragrafi 6.2 u 6.3 t’hawn taħt. Jistgħu jkunu aċċettati deformazzjonijiet permanenti inkluż qsim, kemm-il darba dawn ma jżidux ir-riskju ta’ korriment fil-każ ta’ kolliżjoni u t-tagħbijiet preskritti kienu sostnuti.
         5.2.6.   Ma għandhomx ikunu rilaxxati s-sistemi tal-illokkjar matul it-testijiet deskritti fil-paragrafu 6.3 t’hawn taħt u fil-paragrafu 2.1 tal-Anness 9 ta’ dan ir-Regolament.
         5.2.7.   Wara t-testijiet, is-sistemi tal-ispostament maħsuba biex jippermettu jew jiffaċilitaw l-aċċess tal-okkupanti għandhom ikunu f’kundizzjoni li jaħdmu; dawn għandhom ikunu jistgħu, tal-anqas darba, jinfetħu u għandhom jippermettu l-ispostament tas-sit jew tal-parti tas-sit li għaliha huma maħsuba.
         Kull sistema oħra tal-ispostament, kif ukoll sistemi tal-aġġustament u s-sistemi tal-illokkjar tagħhom mhumiex meħtieġa li jkunu jaħdmu.
         Fil-każ ta’ sits pprovduti bi trażżin tar-ras, is-saħħa tad-dahar tas-sit u tat-tagħmir tal-illokkjar tiegħu titqies li tissodisfa r-rekwiżiti stabbiliti fil-paragrafu 6.2 meta, wara l-ittestjar skont il-paragrafu 6.4.3.6 t’hawn taħt, ma jkun seħħ l-ebda ksur tas-sit jew tad-dahar is-sit: inkella għandu jintwera li s-sit jista’ jissodisfa r-rekwiżiti tat-test stabbiliti fil-paragrafu 6.2 t’hawn taħt.
         Fil-każ ta’ sits (bankijiet) b’aktar postijiet bilqiegħda milli trażżin tar-ras u fil-każ li l-manifattur jagħżel li ma japplikax 53 daNm matul it-test tal-paragrafu 6.4, it-test tas-saħħa tad-dahar tas-sit tal-paragrafu 6.2 għandu jitwettaq flimkien mat-test tal-paragrafu 6.4.
         5.3.   Speċifikazzjonijiet ġenerali applikabbli għas-sits ta’ vetturi ta’ kategoriji N1, N2 u N3 u għas-sits ta’ vetturi tal-kategoriji M2 u M3 mhux koperti bir-Regolament Nru 80.
         Bl-eċċezzjoni tad-dispożizzjonijiet tal-paragrafu 5.1, ir-rekwiżiti japplikaw ukoll għal sits li jħarsu lejn il-ġenb tal-kategoriji kollha ta’ vetturi.
         5.3.1.   Is-sits u s-sits għamla ta’ bank għandhom ikunu mwaħħla sew mal-vettura.
         5.3.2.   Is-sits li jiżżerżqu u s-sits għamla ta’ bank għandhom ikunu jistgħu jillokkjaw awtomatikament fil-pożizzjonijiet kollha pprovduti.
         5.3.3.   Id-dahar tas-sit aġġustabbli għandu jkun jista’ jillokkja fil-pożizzjonijet kollha pprovduti.
         5.3.4.   Is-sits kollha li jistgħu jinklinaw ’il quddiem jew ikollhom dahar li jingħalaq u s-sits li jingħalqu għandhom ikunu jistgħu jillokkjaw awtomatikament fil-pożizzjoni tal-użu mill-okkupanti.
         Dawn ir-rekwiżiti ma japplikawx għas-sits li jingħalqu mwaħħla fi spazji għal siġġu tar-roti jew żoni għal passiġġieri bil-wieqfa tal-vetturi tal-kategorija M2 jew M3 tal-Klassi I, II jew A u għas-sit(s) li jingħalaq(jingħalqu) imwaħħla f’passaġġi ta’ aċċess tal-vetturi tal-kategorija M2 jew M3.
         5.4.   L-għoli tat-trażżin tar-ras
         5.4.1.   It-trażżin tar-ras għandu jkun armat fuq kull sit laterali ta’ quddiem f’kull vettura tal-kategorija M1. Is-sits mgħammra bi trażżin tar-ras, maħsuba biex jintramaw f’pożizzjonijiet oħrajn bilqiegħda u f’kategoriji oħra ta’ vetturi jistgħu wkoll ikunu approvati għal dan ir-Regolament.
         5.4.2.   It-trażżin tar-ras għandu jkun armat fuq kull sit laterali ta’ quddiem f’kull vettura tal-kategorija M2 b’massa massima li ma taqbiżx t-3 500 kg u tal-kategorija N1; t-trażżin tar-ras immuntat f’tali vetturi għandu jikkonforma mar-rekwiżiti tar-Regolament Nru 25, kif emendat mis-serje ta’ emendi 04.
         5.5.   Rekwiżiti speċjali għal sits mgħammra jew li jistgħu jkunu mgħammra bi trażżin tar-ras.
         5.5.1.   Il-preżenza tat-trażżin tar-ras m’għandhiex tkun kawża addizzjonali ta’ periklu lill-okkupanti tal-vettura. B’mod partikolari, ma għandha fl-ebda pożizzjoni ta’ użu tkun ħarxa b’mod li tkun perikoluża jew ikollha truf jaqtgħu li jistgħu jżidu r-riskju jew is-severità ta’ ġrieħi għall-okkupanti.
         5.5.1.1.   Partijiet mill-uċuħ ta’ wara u ta’ quddiem tat-trażżin tar-ras li jinsabu fiż-żona 1, kif definit fil-paragrafu 6.8.1.1.3 t’hawn taħt għandhom ikunu kuttunati biex jipprevjenu kwalunkwe kuntatt dirett tar-ras mal-komponenti tal-istruttura u għandhom jissodisfaw ir-rekwiżiti tal-paragrafu 5.2.4 t’hawn fuq.
         5.5.1.2.   Partijiet mill-uċuħ ta’ wara u ta’ quddiem tat-trażżin tar-ras li jinsabu fiż-żona 2, kif definit fil-paragrafu 6.8.1.2 t’hawn taħt għandhom ikunu kuttunati biex jipprevjenu kwalunkwe kuntatt dirett tar-ras mal-komponenti tal-istruttura u għandhom jissodisfaw ir-rekwiżiti tal-paragrafu 5.2.4 t’hawn fuq applikabbli għall-partijiet ta’ wara tas-sits li jinsabu fiż-żona 2. Fil-każ ta’ trażżin tar-ras integrat mad-dahar tas-sit, il-parti ta’ quddiem tat-trażżin tar-ras titqies bħala ż-żona li tinsab ’il fuq mill-pjan perpendikolari għal-linja ta’ referenza ta’ 540 mm mill-punt R u bejn żewġ pjani vertikali lonġitudinali ta’ 85 mm fuq kull naħa tal-linja ta’ referenza.
         5.5.2.   Partijiet mill-uċuħ ta’ wara u ta’ quddiem tat-trażżin tar-ras li jinsabu fiż-żona 1, kif definit fil-paragrafu 6.8.1.1.3 t’hawn taħt għandhom jgħaddu t-test tal-assorbiment tal-enerġija.
         5.5.2.1.   Dan ir-rekwiżit jitqies bħala ssodisfat jekk, fit-testijiet li jkunu saru skont il-proċedura speċifikata fl-Anness 6, id-deċellerazzjoni tal-forma tar-ras ma tkunx taqbeż t-80 g kontinwament għal aktar minn 3 ms. Barra minn hekk, l-ebda xifer perikoluż ma għandu jirriżulta matul it-test jew jibqa’ wara t-test.
         5.5.3.   Ir-rekwiżiti tal-paragrafi 5.5.1 u 5.5.2 t’hawn fuq, ma għandhomx japplikaw għal partijiet ta’ wara tat-trażżin tar-ras maħsub biex jitwaħħal f’sits li warajhom ma jkun hemm l-ebda sit.
         5.5.4.   It-trażżin tar-ras għandu jkun imwaħħal mas-sit jew mal-istruttura tal-vettura b’tali mod li l-ebda parti riġida u perikoluża ma toħroġ ’il barra mill-ikkuttunar tat-trażżin tar-ras jew minn fejn teħel mad-dahar tas-sit minħabba l-pressjoni mwettqa mill-forma tar-ras matul it-test.
         5.5.5.   Fil-każ ta’ sit mgħammar bi trażżin tar-ras, id-dispożizzjonijiet tal-paragrafu 5.2.3 jistgħu, wara qbil mas-Servizz Tekniku, jitqiesu li ntlaħqu jekk is-sit mgħammar bt-trażżin tar-ras tiegħu jikkonforma mad-dispożizzjonijiet tal-paragrafu 5.5.2 t’hawn fuq.
         5.6.   L-għoli tat-trażżin tar-ras
         5.6.1.   L-għoli tat-trażżin tar-ras għandu jitkejjel kif deskritt fil-paragrafu 6.5 t’hawn taħt.
         5.6.2.   Għal trażżin tar-ras mhux aġġustabbli għall-għoli, l-għoli għandu jkun mhux inqas minn 800 mm fil-każ tas-sits ta’ quddiem u 750 mm fil-każ ta’ sits oħrajn.
         5.6.3.   Għat-trażżin tar-ras aġġustabbli għall-għoli:
         5.6.3.1.   L-għoli m’għandux ikun inqas minn 800 mm fil-każ tas-sits ta’ quddiem u 750 mm fil-każ ta’ sits oħrajn; dan il-valur għandu jinkiseb f’pożizzjoni bejn l-ogħla pożizzjoni u dik l-aktar baxxa possibbli;
         5.6.3.2.   M’għandu jkun hemm l-ebda “pożizzjoni tal-użu” li tirriżulta f’għoli inqas minn 750 mm;
         5.6.3.3.   Fil-każ ta’ sits minbarra sits ta’ quddiem, it-trażżin tar-ras jista’ jkun tali li jista’ jitmexxa għal pożizzjoni li tirriżulta f’għoli inqas minn 750 mm, kemm-il darba dik il-pożizzjoni tista’ tingħaraf b’mod ċar mill-okkupant bħala waħda li mhix għall-użu tat-trażżin tar-ras;
         5.6.3.4.   Fil-każ tas-sits ta’ quddiem, iurt-trażżin tar-ras jista’ jkun tali li jista’ jitniżżel awtomatikament meta s-sit mhuwiex okkupat, għal pożizzjoni li tirriżulta f’għoli inqas minn 750 mm, kemm-il darba jm awtomatikament lura fil-pożizzjoni tal-użu meta s-sit ikun okkupat.
         5.6.4.   Il-qisien imsemmija fil-paragrafi 5.6.2 u 5.6.3.1 t’hawn fuq jistgħu jkunu inqas minn 800 mm fil-każ ta’ sits ta’ quddiem u 750 mm fil-każ ta’ sits oħrajn biex ikun hemm post xieraq bejn it-trażżin tar-ras u l-wiċċ intern tas-saqaf, it-twieqi jew kwalunkwe parti tal-istruttura tal-vettura; madankollu, l-ispazju ma għandux jeċċedi 25 mm. Fil-każ ta’ sits mgħammra b’sistemi tal-ispostament u/jew tal-aġġustament, dan għandu japplika għall-pożizzjonijiet kollha tas-sits. Barra minn hekk, b’deroga mill-paragrafu 5.6.3.2 t’hawn fuq, ma għandu jkun hemm l-ebda “pożizzjoni tal-użu” li tirriżulta f’għoli inqas minn 700 mm.
         5.6.5.   B’deroga mir-rekwiżiti tal-għoli msemmija fil-paragrafi 5.6.2 u 5.6.3.1 t’hawn fuq, l-għoli ta’ kwalunkwe trażżin tar-ras maħsub biex jintuża fis-sits jew f’pożizzjonijiet bilqiegħda ta’ wara fin-nofs tal-vettura ma għandux ikun inqas minn 700 mm.
         5.7.   Fil-każ ta’ sit li jista’ jkun mgħammar bi trażżin tar-ras, id-dispożizzjonijiet tal-paragrafi 5.2.3 u 5.5.2 t’hawn fuq għandhom ikunu vverifikati.
         5.7.1.   L-għoli tal-parti tat-tagħmir li fuqu tistrieħ ir-ras, imkejjel kif deskritt fil-paragrafu 6.5 t’hawn taħt, f’każ ta’ trażżin tar-ras aġġustabbli għall-għoli, m’għandux ikun anqas minn 100 mm.
         5.8.   Ma għandu jkun hemm l-ebda spazju vojt ta’ iktar minn 60 mm bejn id-dahar tas-sit u t-trażżin tar-ras, fil-każ ta’ apparat li ma jkunx aġġustabbli għall-għoli. Jekk t-trażżin tar-ras ikun aġġustabbli għall-għoli, fil-pożizzjoni l-aktar baxxa tiegħu, m’għandux ikun aktar minn 25 mm mill-parti ta’ fuq tad-dahar tas-sit. Fil-każ ta’ sits jew sits għamla ta’ bank li huma aġġustabbli għall-għoli provduti bi trażżin tar-ras separati, dan ir-rekwiżit għandu jkun verifikat għall-pożizzjonijiet kollha tas-sit jew tas-sit għamla ta’ bank.
         5.9.   Fil-każ ta’ trażżin tar-ras integrat mad-dahar tas-sit, iż-żona li għandha tkun kunsidrata hija:
         ‘Il fuq minn pjan li huwa perpendikolari għal-linja ta’ referenza f;distanza ta’ 540 mm mill-punt R.
         Bejn żewġ pjani vertikali lonġitudinali li jgħaddu 85 mm fuq kull naħa tal-linja ta’ referenza. F’din iż-żona, spazju vojt wieħed jew aktar li jistgħu, irrispettivament mill-forma tagħhom, juru distanza ta’ “a” ta’ aktar minn 60 mm meta mkejla kif deskritt fil-paragrafu 6.7 t’hawn taħt, huma permessi, kemm-il darba, wara t-test addizzjonali skont il-paragrafu 6.4.3.3.2 t’hawn taħt, ir-rekwiżiti tal-paragrafu 5.12 t’hawn taħt jibqgħu jiġu ssodisfati.
         5.10.   Fil-każ ta’ trażżin tar-ras aġġustabbli għall-għoli, spazju vojt wieħed jew aktar, irrispettivament mill-forma tagħhom, u li juru distanza “a” ta’ aktar minn 60 mm meta mkejla kif deskritt fil-paragrafu 6.7 t’hawn taħt, huma permessi fuq il-parti tat-tagħmir li jservi bħala trażżin tar-ras kemm-il darba, wara t-test addizzjonali skont il-paragrafu 6.4.3.3.2 t’hawn taħt, ir-rekwiżiti tal-paragrafu 5.12 t’hawn jibqgħu jiġu ssodisfati.
         5.11.   Il-wisa’ tat-trażżin tar-ras għandu jkun tali li jipprovdi sostenn xieraq għar-ras tal-persuna li tkun normalment bilqiegħda. Kif determinat skont il-proċedura deskritta fil-paragrafu 6.6 t’hawn taħt, it-trażżin tar-ras għandu jkopri żona li ma testendix inqas minn 85 mm fuq kull naħa tal-pjan vertikali medju tas-sit li għalih huwa maħsub it-trażżin tar-ras.
         5.12.   It-trażżin tar-ras u l-ankraġġ tiegħu għandhom ikunu tali li l-ispostament lura massimu X tar-ras permess mit-trażżin tar-ras u mkejjel b’mod konformi mal-proċedura statika stabbilita fil-paragrafu 6.4.3 t’hawn taħt, ikun inqas minn 102 mm.
         5.13.   It-trażżin tar-ras u l-ankraġġ tiegħu għandhom ikunu b’saħħithom biżżejjed li jifilħu, mingħajr ma jinkisru, it-tagħbija speċifikata fil-paragrafu 6.4.3.6 t’hawn taħt. Fil-każ ta’ trażżin tar-ras integrali mad-dahar tas-sit, ir-rekwiżiti ta’ dan il-paragrafu għandhom jgħoddu għall-parti tal-istruttura tad-dahar tas-sit li tinsab ’il fuq minn pjan li huwa perpendikolari għal-linja ta’ riferenza 540 mm mill-punt R.
         5.14.   Jekk it-trażżin tar-ras ikun aġġustabbli, ma għandux ikun possibbli li dan jogħla ’l fuq aktar mill-għoli tat-tħaddim massimu, b’eċċezzjoni għal xi azzjoni deliberata mill-utent li tkun distinta minn kwalunkwe att meħtieġ għall-aġġustament tiegħu.
         5.15.   Is-saħħa tad-dahar tas-sit u tat-tagħmir tal-illokkjar tiegħu hija meqjusa li tissodisfa r-rekwiżiti stabbiliti fil-paragrafu 6.2 t’hawn taħt meta, wara l-ittestjar skont il-paragrafu 6.4.3.6 t’hawn taħt, ma jkun seħħ l-ebda ksur tas-sit jew tad-dahar tas-sit; inkella għandu jintwera li s-sit jista’ jissodisfa r-rekwiżiti tat-test stabbiliti fil-paragrafu 6.2 t’hawn taħt.
         5.16.   Ir-rekwiżiti speċjali fir-rigward tal-protezzjoni tal-okkupanti minn bagolli spostati
         5.16.1.   Id-dahar tas-sit
         Id-dahar tas-sits u/jew t-trażżin tar-ras li jinsabu f’post li jikkostitwixxu l-limitu ta’ quddiem tal-kompartiment tal-bagolli, meta s-sits kollha jkunu f’posthom u fil-pożizzjoni normali kif indikat mill-manifattur, għandu jkollhom biżżejjed saħħa biex jipproteġu lill-okkupanti mill-bagolli spostati f’impatt minn quddiem. Dan ir-rekwiżit jitqies bħala ssodisfat jekk, matul jew wara t-test deskritt fl-Anness 9, id-dahar tas-sits jibqa’ fil-pożizzjoni tiegħu u l-mekkaniżmi tal-illokkjar jibqgħu f’posthom. Madankollu d-deformazzjoni tad-dahar tas-sits u l-qafliet tagħhom matul it-test hija permessa, kemm-il darba l-kontorn ta’ quddiem tal-partijiet tad-dahar tas-sit u/jew tat-trażżin tar-ras ittestjati, li huma aktar ebsin minn 50 Shore A, ma jiċċaqlaqx ’il quddiem minn pjan trasversali vertikali li jgħaddi minn:
         
                     (a)
                  
                  
                     Punt ta’ 150 mm ’il quddiem mill-punt R tas-sit inkwistjoni, għall-partijiet tat-trażżin tar-ras;
                  
               
                     (b)
                  
                  
                     Punt ta’ 100 mm ’il quddiem mill-punt R tas-sit inkwistjoni, għall-partijiet tad-dahar tas-sit;
                  
               ħlief il-fażijiet fejn il-blokok tat-test jaqbżu lura.
         Għat-trażżin tar-ras integrati, il-limitu bejn t-trażżin tar-ras u d-dahar tas-sit huwa definit mill-pjan perpendikolari għal-linja ta’ riferenza 540 mm mill-punt R.
         Il-kejl kollu għandu jsir fil-pjan medju lonġitudinali tas-sit korrispondenti jew tal-pożizzjoni bilqiegħda korrispondenti li tikkositwixxi l-limitu ta’ quddiem tal-kompartiment tal-bagolli.
         Matul it-test deskritt fl-Anness 9, il-blokok tat-test għandhom jibqgħu wara d-dahar tas-sit(s) inkwistjoni. Fil-każ ta’ ħsara fiċ-ċinturin tas-sigurtà b’retractor, għandu jiġi vverifikat li r-retractor huwa maqful b’riżultat tat-test jew li jista’ jillokkja billi ċ-ċinga tinġibed ’il barra.
         5.16.2.   Sistemi diviżorji
         Fuq talba tal-manifattur tal-vettura, it-test deskritt fl-Anness 9 jista’ jitwettaq bis-sistemi diviżorji f’posthom, jekk dawn is-sistemi huma mwaħħla bħala tagħmir standard għat-tip partikolari ta’ vettura.
         Is-sistemi diviżorji, malja tal-wajer f’forma ta’ xibka, li jinsabu ’l fuq mid-dahar tas-sits fil-pożizzjoni normali tal-użu, għandhom ikunu ttestjati skont il-paragrafu 2.2 tal-Anness 9.
         Dan ir-rekwiżit jitiqes li jkun intlaħaq jekk, matul it-test, is-sistemi diviżorji jibqgħu fil-pożizzjoni tagħhom. Madankollu d-deformazzjoni tas-sistemi diviżorji matul it-test hija permessa, kemm-il darba l-kontorn diviżorju ta’ quddiem (inklużi partijiet tad-dahar tas-sit u/jew tat-trażżin tar-ras ittestjati, li huma aktar ibsin minn 50 Shore A), ma jiċċaqlaqx ’il quddiem minn pjan trasversali vertikali li jgħaddi minn:
         
                     (a)
                  
                  
                     Punt ta’ 150 mm ’il quddiem mill-punt R tas-sit inkwistjoni, għall-partijiet tat-trażżin tar-ras;
                  
               
                     (b)
                  
                  
                     Punt ta’ 100 mm ’il quddiem mill-punt R tas-sit inkwistjoni, għall-partijiet tad-dahar tas-sit u parti mis-sistema diviżorja għajr t-trażżin tar-ras.
                  
               Għat-trażżin tar-ras integrat, il-limitu bejn t-trażżin tar-ras u d-dahar tas-sit huwa dak definit fil-paragrafu 5.16.1.
         Il-kejl kollu għandu jsir fil-pjan medju lonġitudinali tas-sit korrispondenti jew tal-pożizzjoni bilqiegħda korrispondenti li tikkositwixxi l-limitu ta’ quddiem tal-kompartiment tal-bagolli.
         Wara t-test ma għandu jkun hemm preżenti ebda xfar jaqtgħu jew ħorox li x’aktarx iżidu l-periklu jew il-gravità tal-feriti tal-okkupanti. Fil-każ ta’ ħsara fiċ-ċinturin tas-sigurtà b’retractor, għandu jiġi vverifikat li r-retractor huwa maqful jew li jista’ jillokkja billi ċ-ċinga tinġibed ’il barra.
         5.16.3.   Ir-rekwiżiti msemmija fil-paragrafi 5.16.1. u 5.16.2. hawn fuq ma għandhomx japplikaw għal sistemi għaż-żamma tal-bagolli li jiġu attivati awtomatikament fil-każ ta’ impatt. Il-manifattur għandu juri għas-sodisfazzjoni tas-Servizz Tekniku li l-protezzjoni li joffru tali sistemi hija ekwivalenti għal dik deskritta fil-paragrafi 5.16.1. u 5.16.2.
         6.   TESTIJIET
         6.1.   Speċifikazzjonijiet ġenerali applikabbli għat-testijiet kollha
         6.1.1.   Id-dahar tas-sit, jekk ikun aġġustabbli, għandu jillokkja f’pożizzjoni li tikkorrispondi għall-inklinazzjoni lura kemm jista’ jkun viċin il-25 mill-pożizzjoni vertikali tal-linja ta’ referenza tat-torso tal-manikin deskritta fl-Anness 3, sakemm ma jkunx speċifikat mod ieħor mill-manifattur.
         6.1.2.   Meta sit, il-mekkaniżmu tal-illokkjar tiegħu u l-installazzjoni tiegħu huma identiċi jew simetriċi fir-rigward ta’ sit ieħor fil-vettura, is-Servizz Tekniku jista’ jittestja sit wieħed minnhom biss.
         6.1.3.   Fil-każ ta’ sits bi trażżin tar-ras aġġustabbli, it-testijiet għandhom jitwettqu bt-trażżin tar-ras imqiegħed fl-iktar pożizzjoni sfavorevoli possibbli (ġeneralment l-iktar pożizzjoni għolja) għas-sistema ta’ aġġustament tiegħu.
         6.1.4.   Is-sits li jingħalqu għandhom jiġu ttestjati fil-pożizzjoni tal-użu mill-okkupanti.
         6.2.   It-test tas-saħħa tad-dahar tas-sit u s-sistemi ta’ aġġustament tiegħu
         6.2.1.   Forza li tipproduċi ċaqliq ta’ 53 daNm relatat mal-punt R għandha tiġi applikata lonġitudinalment u lura lejn il-parti ta’ fuq tal-qafas tad-dahar tas-sit permezz ta’ komponent li jissimola d-dahar tal-manikin muri fl-Anness 3 ta’ dan ir-Regolament. Fil-każ ta’ sit għamla ta’ bank, fejn parti mill-qafas ta’ sostenn jew il-qafas ta’ sostenn kollu (inkluż dak tat-trażżin tar-ras) hija komuni għal aktar minn pożizzjoni waħda bilqiegħda, it-test għandu jitwettaq simultanjament għal dawk il-pożizzjonijiet kollha bilqiegħda.
         6.3.   It-test tas-saħħa tal-ankraġġ tas-sit u s-sistemi ta’ aġġustament, tal-illokkjar u tal-ispostament.
         6.3.1.   Deċellerazzjoni lonġitudinali orizzontali jew, skont l-għażla tal-applikant, aċċellerazzjoni ta’ mhux inqas minn 20 g għandha tkun applikata għal 30 millisekonda fid-direzzjoni ‘l quddiem tal-qoxra kollha tal-vettura li timita kolliżjoni fuq quddiem, skont ir-rekwiżiti tal-Anness 7, il-paragrafu 1. B’talba tal-manifattur il-polz tat-test deskritt fl-Appendiċi tal-Anness 9, jista’ jintuża alternattivament.
         6.3.2.   Deċellerazzjoni lonġitudinali jew, skont l-għażla tal-applikant, aċċellerazzjoni skont ir-rekwiżiti tal-paragrafu 6.3.1 għandhom ikunu applikati biex jimitaw kolliżjoni fuq wara.
         6.3.3.   Ir-rekwiżiti tal-paragrafi 6.3.1 u 6.3.2 t’hawn fuq għandhom ikunu vverifikati għall-pożizzjonijiet kollha tas-sit. Fil-każ ta’ sits mgħammra bi trażżin tar-ras aġġustabbli, it-test għandu jitwettaq bi trażżin tar-ras fil-pożizzjoni l-anqas favorevoli (ġeneralment l-ogħla pożizzjoni) possibbli għas-sistema ta’ aġġustament tagħhom. Matul it-test, is-sit għandu jkun f’tali pożizzjoni li l-ebda fattur estern ma jipprevjeni r-rilaxx tas-sistemi tal-illokkjar.
         Dawn il-kundizzjonijiet għandhom jitqiesu li ntlaħqu jekk is-sit huwa ttestjat wara li jkun ġie aġġustat f’dawn il-pożizzjonijiet li ġejjin:
         L-aġġustament lonġitudinali huwa armat talja waħda jew 10 mm lura mill-pożizzjoni normali tas-sewqan jew il-pożizzjoni tal-użu l-aktar ’il quddiem kif indikat mill-manifattur (għal sits b’aġġustament vertikali indipendenti, il-kuxin għandu jitqiegħed fl-ogħla pożizzjoni tiegħu);
         L-aġġustament lonġitudinali huwa armat talja waħda jew 10 mm ’il quddiem mill-pożizzjoni normali tas-sewqan jew il-pożizzjoni tal-użu l-aktar lura kif indikat mill-manifattur (għal sits b’aġġustament vertikali indipendenti, il-kuxin għandu jitqiegħed fil-pożizzjoni l-aktar baxxa tiegħu), u, fejn xieraq skont ir-rekwiżiti tal-paragrafu 6.3.4 t’hawn taħt.
         6.3.4.   Fil-każijiet fejn l-arranġament tas-sistemi tal-illokkjar huwa tali li, f’pożizzjoni tas-sit minbarra dawk definiti fil-paragrafu 6.3.3 t’hawn fuq, id-distribuzzjoni tal-forzi fuq it-tagħmir tal-illokkjar u l-ankraġġi tas-sits tkun inqas favorevoli milli bi kwalunkwe konfigurazzjoni definita fil-paragrafu 6.3.3 t’hawn fuq, it-testijiet għandhom jitwettqu għal dik il-pożizzjoni l-inqas favorevoli.
         6.3.5.   Il-kundizzjonijiet tat-test tal-paragrafu 6.3.1 għandhom jitqiesu li huma ssodisfati jekk, fuq talba tal-manifattur, jiġu sostitwiti minn test tal-kolliżjoni tal-vettura sħiħa li taħdem sew ma’ ostaklu riġidu kif stabbilit fil-paragrafu 2 tal-Anness 7 ta’ dan ir-Regolament. F’dan il-każ, is-sit għandu jkun aġġustat għall-kundizzjonijiet l-inqas favorevoli tad-distribuzzjoni tal-forzi fis-sistema tal-ankraġġ kif previst fil-paragrafi 6.1.1, 6.3.3 u 6.3.4 t’hawn fuq.
         6.4.   It-test ta’ prestazzjoni tat-trażżin tar-ras
         6.4.1.   Jekk t-trażżin tar-ras ikun aġġustabbli, dan għandu jitqiegħed fl-inqas pożizzjoni favorevoli (ġeneralment l-ogħla pożizzjoni) possibbli għas-sistema ta’ aġġustament tiegħu.
         6.4.2.   Fil-każ ta’ sit għamla ta’ bank, fejn parti mill-qafas ta’ sostenn jew il-qafas ta’ sostenn kollu (inkluż dak tat-trażżin tar-ras) hija komuni għal aktar minn pożizzjoni waħda bilqiegħda, it-test għandu jitwettaq simultanjament għal dawk il-pożizzjonijiet kollha bilqiegħda.
         6.4.3.   It-test
         6.4.3.1.   Il-linji kollha, inklużi l-projezzjonijiet tal-linja ta’ referenza, għandhom jitpinġew fuq il-pjan vertikali medju tas-sit jew tal-pożizzjoni bilqiegħda kkonċernat/a (ara l-Anness 5 ta’ dan ir-Regolament).
         6.4.3.2.   Il-linja ta’ referenza ta’ spostament hija ddeterminata billi fuq il-parti li tissimola d-dahar tal-manikin imsemmi fl-Anness 3 ta’ dan ir-Regolament tiġi applikata forza inizjali li tipproduċi ċaqliq lura ta’ 37,3 daNm madwar il-punt R. Fil-każ ta’ ttestjar simultanju tas-sits f’forma ta’ bank, iċ-ċaqliq lura għandu jiġi applikat għall-pożizzjonijiet bilqiegħda kollha tal-bank simultanjament, irrispettivament minn jekk din il-pożizzjoni hijiex mgħammra bi trażżin tar-ras.
         6.4.3.3.   Permezz ta’ forma ta’ ras sferika b’djametru ta’ 165 mm, forza inizjali li tipproduċi ċaqliq ta’ 37,3 daNm madwar il-punt R tiġi applikata f’angolu rett mal-linja ta’ referenza ta’ spostament f’distanza ta’ 65 mm ’l isfel mill-parti ta’ fuq tat-trażżin tar-ras, u l-linja ta’ referenza tinżamm fil-pożizzjoni ta’ spostament skont il-paragrafu 6.4.3.2 t’hawn fuq. Fil-każ ta’ ttestjar simultanju ta’ sits f’għamla ta’ bank, il-forza għandha tiġi applikata għat-t-trażżin tar-ras kollu kif preżenti fuq is-sits f’għamla ta’ bank simultanjament.
         6.4.3.3.1.   Jekk il-preżenza ta’ spazji vojta tipprevjeni l-applikazzjoni tal-forza preskritta fil-paragrafu 6.4.3.3 t’hawn fuq ta’ 65 mm mill-parti ta’ fuq tat-trażżin tar-ras, id-distanza tista’ titnaqqas biex l-assi tal-forza tgħaddi mil-linja taċ-ċentru tal-element tal-qafas l-aktar qrib tad-distakk.
         6.4.3.3.2.   Fil-każijiet deskritti fil-paragrafi 5.9 u 5.10 t’hawn fuq, it-test għandu jiġi ripetut billi tiġi applikata għal kull spazju vojt, forza bl-użu ta’ sfera b’dijametru ta’ 165 mm:
         Li tgħaddi miċ-ċentru ta’ gravità tal-iżgħar taqsimiet tal-ispazju vojt, fuq il-pjani trasversali paralleli mal-linja ta’ referenza, u
         Li tirriproduċi ċaqliq ta’ 37,3 daNm madwar il-punt R.
         6.4.3.4.   It-tanġent Y għall-forma tar-ras sferika, parallel għal-linja tar-referenza ta’ spostament, jiġi determinat.
         6.4.3.5.   Id-distanza X, prevista fil-paragrafu 5.11 t’hawn fuq, bejn it-tanġent Y u l-linja ta’ referenza ta’ spostament titkejjel.
         6.4.3.6.   Biex tkun ivverifikata l-effettività tat-trażżin tar-ras, il-piż inizjali speċifikat fil-paragrafi 6.4.3.3 u 6.4.3.3.2 għandu jiżdied sa 89 daN sakemm il-ksur tas-sit jew tad-dahar tas-sit ma jseħħx qabel. Fuq talba tal-manifattur, it-tagħbija tal-paragrafu 6.4.3.2 għandha tiżdied simultanjament biss għal 53 daNm għall-pożizzjonijiet tas-sit mingħajr trażżin tar-ras biex tippermetti konformità simultanja mal-paragrafi 5.15 u 6.2.
         6.5.   Id-determinazzjoni tal-għoli tat-trażżin tar-ras
         6.5.1.   Il-linji kollha, inkluża l-projezzjoni tal-linja ta’ referenza, għandhom jitpinġew fil-pjan medjan vertikali tas-sit jew tal-pożizzjoni tas-sit ikkonċernat, l-intersezzjoni ta’ dan il-pjan mas-sit li jiddetermina l-kontorn tat-trażżin tar-ras u tad-dahar tas-sit (ara l-Figura 1 tal-Anness 4 ta’ dan ir-Regolament).
         6.5.2.   Il-manikin deskritt fl-Anness 3 ta’ dan ir-Regolament għandu jitqiegħed f’pożizzjoni normali fuq is-sit.
         6.5.3.   Il-projezzjoni tal-linja ta’ referenza tal-manikin muri fl-Anness 3 ta’ dan ir-Regolament imbagħad, fis-sit konċernat, titpinġa fil-pjan speċifikat fil-paragrafu 6.4.3.1 t’hawn fuq.
         It-tanġent S għall-parti ta’ fuq tat-trażżin tar-ras titpinġa perpendikolari mal-linja ta’ referenza.
         6.5.4.   Id-distanza “h” mill-punt R għat-tanġent S hija l-għoli li għandu jitqies fl-implimentazzjoni tar-rekwiżiti tal-paragrafu 5.6 t’hawn fuq.
         6.6.   Id-determinazzjoni tal-wisa’ tat-trażżin tar-ras, (ara l-Figura 2 tal-Anness 4 ta’ dan ir-Regolament)
         6.6.1.   Il-pjan S1, perpendikolari mal-linja ta’ referenza u li jinsab 65 mm ’l isfel mit-tanġent S definit fil-paragrafu 6.5.3 t’hawn fuq, jiddetermina taqsima ft-trażżin tar-ras imdawwar mill-kontorn C.
         6.6.2.   Il-wisa’ tat-trażżin tar-ras li għandha titqies fl-implimentazzjoni tar-rekwiżiti tal-paragrafu 5.11 t’hawn fuq, hija d-distanza “L” imkejla fil-pjan S1 bejn il-pjani vertikali u dak lonġitudinali P u P’.
         6.6.3.   Il-wisa’ tat-trażżin tar-ras għandha, jekk ikun hemm bżonn, tkun determinata wkoll fil-pjan perpendikulari mal-linja ta’ referenza 635 mm ’il fuq mill-punt R tas-sit, din id-distanza titkejjel tul il-linja ta’ referenza.
         6.7.   Id-determinazzjoni tad-distanza “a” tal-ispazji vojta tat-trażżin tar-ras, (ara l-Anness 8 ta’ dan ir-Regolament)
         6.7.1.   Id-distanza “a” għandha tkun stabbilita għal kull spazju vojt u f’relazzjoni mal-wiċċ ta’ quddiem tat-trażżin tar-ras, permezz ta’ sfera li jkollha dijametru ta’ 165 mm.
         6.7.2.   L-isfera għandha titppoġġa f’kuntatt mal-ispazju vojt f’punt tal-erja tal-ispazju li tippermetti d-dħul massimu tal-isfera, waqt li jitqies li ma jkun hemm l-ebda tagħbija.
         6.7.3.   Id-distanza bejn iż-żewġ punti ta’ kuntatt tal-isfera mal-ispazju vojt tikkostitwixxi d-distanza “a” li għandha titqies għall-evalwazzjoni tad-dispożizzjonijiet skont il-paragrafi 5.9 u 5.10 t’hawn fuq.
         6.8.   Testijiet għall-verifika tad-dissipazzjoni tal-enerġija fuq id-dahar tas-sit u t-trażżin tar-ras
         6.8.1.   L-uċuħ tal-partijiet ta’ wara tas-sits li għandhom ikunu verifikati huma dawk impoġġija fiż-żoni msemmija hawn taħt li jistgħu jintmessu bi sfera ta’ dijametru ta’ 165 mm meta s-sit ikun armat fil-vettura.
         6.8.1.1.   Żona 1
         6.8.1.1.1.   Fil-każ ta’ sits separati mingħajr trażżin tar-ras, din iż-żona għandha tinkludi l-parti ta’ wara tad-dahar tas-sit bejn il-pjani lonġitudinali vertikali li jinsabu 100 mm fuq kull naħa tal-pjan medju lonġitudinali tal-linja taċ-ċentru tas-sit, u ’l fuq minn pjan perpendikolari għal-linja ta’ referenza 100 mm ’l isfel mill-parti ta’ fuq tad-dahar tas-sit.
         6.8.1.1.2.   Fil-każ ta’ sits għamla ta’ bank mingħajr trażżin tar-ras, din iż-żona għandha testendi bejn il-pjani vertikali lonġitudinali mqiegħda f’100 mm fuq kull naħa tal-pjan medjan lonġitudinali ta’ kull pożizzjoni laterali tas-sit proposta li fiha tpoġġi bilqiegħda definita mill-manifattur u fuq pjan perpendikulari mal-linja ta’ referenza 100 mm ’l isfel mill-parti ta’ fuq tad-dahar tas-sit.
         6.8.1.1.3.   Fil-każ ta’ sits jew sits għamla ta’ bank bi trażżin tar-ras, din l-erja għandha testendi bejn il-pjani vertikali lonġitudinali, fuq kull naħa ta’ u 70 mm mill-pjan medjan lonġitudinali tas-sit jew tal-pożizzjoni tas-sit ikkonċernata u li jinsab ’il fuq mill-pjan perpendikolari mal-linja ta’ referenza 635 mm mill-punt R. Għat-test, jekk t-trażżin tar-ras ikun aġġustabbli, dan għandu jitqiegħed fl-inqas pożizzjoni favorevoli (ġeneralment l-ogħla pożizzjoni) li tippermetti s-sistema ta’ aġġustament tiegħu.
         6.8.1.2.   Żona 2
         6.8.1.2.1.   Fil-każ ta’ sits jew sits għamla ta’ bank mingħajr trażżin tar-ras u sits jew sits għamla ta’ bank b’trażżin tar-ras li jinqala’ jew separat, iż-żona 2 għandha testendi fuq pjan perpendikolari għal-linja ta’ referenza 100 mm ’il bogħod min-naħa ta’ fuq tad-dahar tas-sit, għajr partijiet taż-żona 1.
         6.8.1.2.2.   Fil-każ ta’ sits jew sits għamla ta’ bank bi trażżin tar-ras integrat, iż-żona 2 għandha testendi fuq pjan perpendikolari mal-linja ta’ referenza 440 mm ’il bogħod mill-punt R tas-sit jew tal-pożizzjoni tas-sit ikkonċernata, għajr partijiet oħra taż-żona 1.
         6.8.1.3.   Żona 3
         6.8.1.3.1.   Iż-Żona 3 hija definita bħala l-parti tad-dahar tas-sit jew tas-sits għamla ta’ bank li tinsab ’il fuq mill-pjani orizzontali definiti fil-paragrafu 5.2.4.1.3 t’hawn fuq, esklużi l-partijiet li jinsabu fiż-żona 1 u ż-żona 2.
         6.9.   Metodi ekwivalenti tat-test
         Jekk jintuża metodu tat-test għajr dawk speċifikati fil-paragrafi 6.2, 6.3, 6.4 t’hawn fuq u jintuża l-Anness 6, l-ekwivalenza tiegħu għandha tkun ippruvata.
         7.   KONFORMITÀ TAL-PRODUZZJONI
         Il-proċeduri tal-konformità tal-produzzjoni għandhom ikunu konformi ma’ dawk stabbiliti fil-Ftehim, (Skeda 1 E/ECE/TRANS/505/Rev.3), b’dawn ir-rekwiżiti:
         7.1.   Kull vettura approvata skont dan ir-Regolament għandha tkun immanifatturata b’tali mod li tkun konformi mat-tip approvat billi tissodisfa r-rekwiżiti stabbiliti fil-paragrafu 5 t’hawn fuq. Madankollu, fil-każ tat-trażżin tar-ras kif definit fil-paragrafu 2.12.2 u 2.12.3 t’hawn fuq, xejn m’għandu jipprevjeni lill-vettura milli tkun konformi mat-tip ta’ vettura approvata, ukoll jekk tinbiegħ fis-suq b’sits mhux armati bi trażżin tar-ras.
         7.2.   L-Awtorità tal-Approvazzjoni tat-Tip li tkun ħarġet l-approvazzjoni tat-tip tista’ fi kwalunkwe ħin tivverifika l-metodi ta’ kontroll tal-konformità applikati għal kull unità ta’ produzzjoni. L-awtorità tista’ twettaq ukoll verifiki aleatorji fuq vetturi manifatturati f’serje fir-rigward tar-rekwiżiti stabbiliti fil-paragrafu 5 t’hawn fuq.
         8.   PENALI GĦAL NUQQAS TA’ KONFORMITÀ TAL-PRODUZZJONI
         8.1.   L-approvazzjoni mogħtija rigward tip ta’ vettura skont dan ir-Regolament tista’ tiġi rtirata jekk ir-rekwiżiti stabbiliti fil-paragrafu 7.1 t’hawn fuq mhumiex imħarsa jew jekk il-vetturi ma jgħaddux mill-verifiki preskritti fil-paragrafu 7 t’hawn fuq.
         8.2.   Jekk Parti għall-Ftehim li tapplika dan ir-Regolament tirtira approvazzjoni li tkun tat preċedentement, minnufih għandha tinnotifika b’dan lill-Partijiet Kontraenti l-oħra li japplikaw dan ir-Regolament permezz ta’ formola ta’ komunikazzjoni li tikkonforma mal-mudell fl-Anness 1 ta’ dan ir-Regolament.
         9.   MODIFIKI TAT-TIP TA’ VETTURA U L-ESTENSJONI TAL-APPROVAZZJONI GĦAS-SITS, L-ANKRAĠĠ TAGĦHOM U KULL TRAŻŻIN TAR-RAS
         9.1.   Kull modifika tat-tip ta’ vettura fir-rigward tas-sits, l-ankraġġi tagħhom u/jew t-trażżin tar-ras tagħhom għandha tkun notifikata lill-Awtorità tal-Approvazzjoni tat-Tip li tkun approvat it-tip ta’ vettura. L-Awtorità mbagħad tista’ jew:
         9.1.1.   Tqis li l-modifiki magħmula x’aktarx ma jkollhomx effett apprezzabbli mhux mixtieq, u li fi kwalunkwe każ il-vettura għadha konformi mar-rekwiżiti; jew
         9.1.2.   Tqis li l-modifiki tant mhumiex importanti li r-riżultati speċifikati fil-paragrafu 6.2, 6.3 u 6.4 t’hawn fuq jistgħu ikunu vverifikati minn kalkoli bbażati fuq ir-riżultati tat-testijiet tal-approvazzjoni; jew
         9.1.3.   Tesiġi rapport ieħor mis-Servizz Tekniku responsabbli mit-twettiq tat-testijiet.
         9.2.   Il-konferma jew iċ-ċaħda tal-approvazzjoni, bi speċifikazzjoni tal-modifiki, għandha tkun kkomunikata lill-Partijiet tal-Ftehim li japplikaw dan ir-Regolament permezz tal-proċedura stabbilita fil-paragrafu 4.3 t’hawn fuq.
         9.3.   L-Awtorità tal-Approvazzjoni tat-Tip li toħroġ l-estensjoni tal-approvazzjoni għandha tassenja numru tas-serje għal din l-estensjoni u għandha tinforma b’dan lill-Partijiet l-oħra għall-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tkun konformi mal-mudell fl-Anness 1 ta’ dan ir-Regolament.
         10.   PRODUZZJONI MWAQQFA GĦALKOLLOX
         10.1.   Jekk id-detentur tal-approvazzjoni jieqaf għal kollox milli jimmanifattura apparat approvat skont dan ir-Regolament, għandu jinforma lill-awtorità li tat l-approvazzjoni. Malli tirċievi l-komunikazzjoni rilevanti dik l-awtorità għandha tinforma b’dan lill-Partijiet l-oħra għall-Ftehim tal-1958, li japplikaw dan ir-Regolament, permezz ta’ formola ta’ komunikazzjoni konformi mal-mudell fl-Anness 1 ta’ dan ir-Regolament.
         11.   STRUZZJONIJIET GĦALL-UŻU
         11.1.   Għal sits li għandhom trażżin tar-ras aġġustabbli, il-manifatturi għandhom jipprovdu istruzzjonijiet ta’ kif iħaddmu, jaġġustaw, jillokkjaw u, fejn meħtieġ, ineħħu t-trażżin tar-ras.
         12.   ISMIJIET U INDIRIZZI TAS-SERVIZZI TEKNIĊI RESPONSABBLI MIT-TWETTIQ TAT-TESTIJIET TAL-APPROVAZZJONI U TAL-AWTORITAJIET TAL-APPROVAZZJONI TAT-TIP
         Il-Partijiet għall-Ftehim li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-Servizzi Tekniċi responsabbli mit-twettiq tat-testijiet tal-approvazzjoni u tal-Awtoritajiet tal-Approvazzjoni tat-Tip li jagħtu l-approvazzjoni u li lilhom għandhom jintbagħtu l-formoli li jiċċertifikaw approvazzjoni jew estensjoni jew ċaħda jew irtirar ta’ approvazzjoni, maħruġa f’pajjiżi oħrajn.
         13.   DID-DISPOŻIZZJONIJIET TRANŻIZZJONALI
         13.1.   Mid-data uffiċjali tad-dħul fis-seħħ tas-serje ta’ emendi 06, l-ebda Parti Kontraenti li tapplika dan ir-Regolament m’għandha tiċħad li tagħti approvazzjonijiet skont dan ir-Regolament kif emendat mis-serje ta’ emendi 06.
         13.2.   Mill-1 ta’ Ottubru 1999, il-Partijiet Kontraenti li japplikaw dan ir-Regolament għandhom jagħtu l-approvazzjonijiet biss jekk ir-rekwiżiti ta’ dan ir-Regolament, kif emendat mis-serje ta’ emendi 06, huma ssodisfati.
         13.3.   Mill-1 ta’ Ottubru 2001, il-Partijiet Kontraenti li japplikaw dan ir-Regolament jistgħu jirrifjutaw li jagħrfu l-approvazzjonijiet li ma kinux ingħataw skont is-serje ta’ emendi 06 ta’ dan ir-Regolament.
         13.4.   Mid-data uffiċjali tad-dħul fis-seħħ tas-serje ta’ emendi 07, l-ebda Parti Kontraenti li tapplika dan ir-Regolament m’għandha tiċħad li tagħti approvazzjonijiet skont dan ir-Regolament kif emendat mis-serje ta’ emendi 07.
         13.5.   Minn 24 xahar wara d-data tad-dħul fis-seħħ tas-serje ta’ emendi 07, il-Partijiet Kontraenti li japplikaw dan ir-Regolament għandhom jagħtu l-approvazzjonijiet biss jekk it-tip ta’ vettura li se tiġi approvata tħares ir-rekwiżiti ta’ dan ir-Regolament kif emendat mis-serje ta’ emendi 07.
         13.6.   Minn 48 xahar wara d-data tad-dħul fis-seħħ tas-serje ta’ emendi 07, l-approvazzjonijiet eżistenti ta’ dan ir-Regolament għandhom jieqfu jkunu validi ħlief fil-każ ta’ tipi ta’ vetturi li jħarsu r-rekwiżiti ta’ dan ir-Regolament kif emendat mis-serje ta’ emendi 07.
         13.7.   Mid-data uffiċjali tad-dħul fis-seħħ tas-serje ta’ emendi 08, l-ebda Parti Kontraenti li tapplika dan ir-Regolament m’għandha tiċħad li tagħti approvazzjonijiet skont dan ir-Regolament kif emendat mis-serje ta’ emendi 08.
         13.8.   Minn 24 xahar wara d-data tad-dħul fis-seħħ tas-serje ta’ emendi 08, il-Partijiet Kontraenti li japplikaw dan ir-Regolament għandhom jagħtu approvazzjonijiet biss jekk ir-rekwiżiti ta’ dan ir-Regolament ikunu ssodisfati, kif emendat mis-serje ta’ emendi 08.
         13.9.   Minn 36 xahar wara d-data tad-dħul fis-seħħ tas-serje ta’ emendi 08, il-Partijiet Kontraenti li japplikaw dan ir-Regolament jistgħu jiċħdu li jirrikonoxxu l-approvazzjonijiet li ma ngħatawx skont is-serje ta’ emendi 08 għal dan ir-Regolament.
         13.10.   Minkejja l-paragrafi 13.8 u 13.9, l-approvazzjonijiet tal-kategoriji ta’ vetturi li mhumiex affettwati mis-serje ta’ emendi 08 għandhom jibqgħu validi u l-Partijiet Kontraenti li japplikaw ir-Regolament għandhom ikomplu jaċċettawhom.
         13.11.   Sakemm ma jkunx hemm rekwiżiti li jipprojbixxu s-sits li jħarsu lejn il-ġenb fir-rekwiżiti nazzjonali tagħhom fil-waqt tal-adeżjoni ma’ dan ir-Regolament, il-Partijiet Kontraenti jistgħu jkomplu jippermettu t-twaħħil tas-sits li jħarsu lejn il-ġenb għall-fini ta’ approvazzjoni nazzjonali u f’dan il-każ ma jistax jiġi approvat it-tip ta’ dawn il-kategoriji ta’ karozzi tal-linja skont dan ir-Regolament.
         13.12.   Mid-data uffiċjali tad-dħul fis-seħħ tas-serje ta’ emendi 09, l-ebda Parti Kontraenti li tapplika dan ir-Regolament m’għandha tiċħad li tagħti jew tirrifjuta li taċċetta approvazzjonijiet tat-tip skont dan ir-Regolament kif ġie emendat bis-serje ta’ emendi 09.
         13.12.1.   Mill-1 ta’ Settembru 2020, il-Partijiet Kontraenti li japplikaw dan ir-Regolament m’għandhomx ikunu obbligati jaċċettaw approvazzjonijiet tat-tip għas-serje ta’ emendi preċedenti li nħarġu għall-ewwel darba fl-1 ta’ Settembru 2020.
         13.12.2.   Sal-1 ta’ Settembru 2022, il-Partijiet Kontraenti li japplikaw dan ir-Regolament għandhom jaċċettaw approvazzjonijiet tat-tip għas-serje preċedenti ta’ emendi, li nħarġu għall-ewwel darba qabel l-1 ta’ Settembru 2020.
         13.12.3.   Mill-1 ta’ Settembru 2022, il-Partijiet Kontraenti li japplikaw dan ir-Regolament m’għandhomx ikunu obbligati jaċċettaw approvazzjonijiet tat-tip li nħarġu għas-serje ta’ emendi preċedenti għal dan ir-Regolament.
         13.12.4.   Minkejja l-paragrafu 13.12.3, il-Partijiet Kontraenti li japplikaw dan ir-Regolament għandhom ikomplu jaċċettaw approvazzjonijiet tat-tip maħruġa skont serje preċedenti ta’ emendi għal dan ir-Regolament, għal vetturi li mhumiex affettwati mill-bidliet introdotti bis-serje ta’ emendi 09.
         13.12.5.   Il-Partijiet Kontraenti li japplikaw dan ir-Regolament ma għandhomx jiċħdu li jagħtu approvazzjonijiet tat-tip skont kwalunkwe serje preċedenti ta’ emendi għal dan ir-Regolament jew estensjoni tiegħu.
         
            (1)  Kif definit fir-Riżoluzzjoni Konsolidata dwar il-Kostruzzjoni tal-Vetturi (R.E.3), dokument ECE/TRANS/WP.29/78/Rev.6, para. 2 - http://www.unece.org/trans/main/wp29/wp29wgs/wp29gen/wp29resolutions.html
         
            (2)  In-numri li jiddistingwu l-Partijiet Kontraenti għall-Ftehim tal-1958 jidhru għal darb’oħra fl-Anness 3 tar-Riżoluzzjoni Konsolidata dwar il-Kostruzzjoni tal-Vetturi (R.E.3), id-dokument ECE/TRANS/WP.29/78/Rev. 6, Anness 3 - http://www.unece.org/trans/main/wp29/wp29wgs/wp29gen/wp29resolutions.html
         
            (3)  Il-vetturi tal-kategorija M2, li huma approvati skont dan ir-Regolament bħala alternattiva għar-Regolament Nru 80 (skont il-paragrafu 1.2 ta’ dan ir-Regolament) għandhom jissodisfaw ukoll ir-rekwiżiti ta’ dan il-paragrafu.
      
      
         
            ANNESS 1
            KOMUNIKAZZJONI
            (format massimu: A4 (210 × 297 mm)
            (1)
            Maħruġa minn:
            Isem l-amministrazzjoni:
            …
            …
            li tikkonċerna (2):
            Approvazzjoni mogħtija
            Approvazzjoni estiża
            Approvazzjoni miċħuda
            Approvazzjoni rtirata
            Produzzjoni mwaqqfa għalkollox
            ta’ tip ta’ vettura fir-rigward tas-saħħa tas-sits u l-ankraġġi tagħhom, fil-każ ta’ sits mgħammra jew li jistgħu jkunu mgħammra bi trażżin tar-ras jew ta’ sits li ma jistgħux ikunu mgħammra b’dan it-tagħmir u l-karatteristiċi tat-trażżin tar-ras skont ir-Regolament Nru 17
            Nru tal-Approvazzjoni … Nru tal-Estensjoni …
            1. L-isem jew il-marka kummerċjali tal-vettura bil-mutur …
            2. Tip tal-vettura …
            3. L-isem u l-indirizz tal-manifattur …
            4. Jekk applikabbli, l-isem u l-indirizz tar-rappreżentant tal-manifattur …
            5. Deskrizzjoni tas-sits …
            6. Numru ta’ sits mgħammra jew li jistgħu jiġu mgħammra bi trażżin tar-ras, aġġustabbli jew le …
            7. Deskrizzjoni tas-sistemi ta’ aġġustament, tal-ispostament u tal-illokkjar tas-sit jew tal-partijiet tiegħu u deskrizzjoni tas-sistema ta’ protezzjoni tal-okkupant kontra l-ispostament tal-bagolli: …
            8. Deskrizzjoni tal-ankraġġ tas-sits: …
            9. Il-pożizzjoni lonġitudinali tas-sits matul it-testijiet: …
            10. Tip ta’ tagħmir: deċellerazzjoni/aċċellerazzjoni (2)
            11. Il-vettura tressqet għall-approvazzjoni fi …
            12. Is-Servizz Tekniku responsabbli mit-twettiq tat-testijiet tal-approvazzjoni: …
            13. Data tar-rapport maħruġ minn dak is-Servizz: …
            14. In-numru tar-rapport maħruġ minn dak is-Servizz: …
            15. Rimarki …
            16. Approvazzjoni mogħtija/estiża/miċħuda/irtirata (2)
            17. Ir-raġuni(jiet) tal-estensjoni (jekk applikabbli) …
            18. Il-pożizzjoni tal-marka tal-approvazzjoni fuq il-vettura …
            19. Post: …
            20. Data: …
            21. Firma: …
            22. Id-dokumenti li ġejjin, li jkollhom fuqhom in-numru tal-approvazzjoni li jidher hawn fuq, huma annessi ma’ din il-komunikazzjoni:
            Tpinġijiet, disinni u pjanti tas-sits, l-ankraġġ tagħhom fuq il-vettura, is-sistemi tal-aġġustament u tal-ispostament tas-sits u l-partijiet tagħhom, u s-sistemi ta’ llokkjar tagħhom;
            Ritratti tas-sits, l-ankraġġi tagħhom, tas-sistemi tal-aġġustament u tal-ispostament tas-sits u l-partijiet tagħhom, u tas-sistemi tal-illokkjar tagħhom, u tas-sistema ta’ protezzjoni addizzjonali tal-okkupant kontra l-ispostament tal-bagolli.
            Nota: Fil-każ ta’ sits mgħammra bi trażżin tar-ras kif definit fil-paragrafi 2.12.2 u 2.12.3 ta’ dan ir-Regolament, it-trażżin tar-ras għandu jintwera fuq it-tpinġijiet, id-disinni u r-ritratti kollha.
            (1) In-numru li jiddistingwi l-pajjiż li ta, estenda, ċaħad jew irtira l-approvazzjoni (ara d-dispożizzjoni tal-approvazzjoni fir-Regolament).
            (2) Ingassa dak li ma japplikax.
         
      
      
         
            ANNESS 2
            ARRANĠAMENTI TAL-MARKI TAL-APPROVAZZJONI
            MUDELL A
            (ara l-paragrafi 4.4, 4.4.1, 4.4.2 u 4.4.3 ta’ dan ir-Regolament)
            Vettura b’għall-inqas sit wieħed mgħammar jew li jista’ jkun mgħammar bi trażżin tar-ras
            a = 8 mm min.
            Il-marka tal-approvazzjoni ta’ hawn fuq imwaħħla fuq vettura turi li t-tip ta’ vettura kkonċernata, fir-rigward tas-saħħa tas-sits mgħammra jew li jistgħu jkunu mgħammra bi trażżin tar-ras u fir-rigward tal-karatteristiċi tat-trażżin tar-ras, ġiet approvata fin-Netherlands (E4) skont ir-Regolament Nru 17, bin-numru tal-approvazzjoni 092439. L-ewwel żewġ ċifri tan-numru tal-approvazzjoni jindikaw li r-Regolament diġà kien fih is-serje ta’ emendi 09 fil-ħin meta ngħatat l-approvazzjoni. Il-marka ta’ approvazzjoni t’hawn fuq tindika wkoll li t-tip ta’ vettura kienet approvata skont ir-Regolament Nru 17 fir-rigward tas-saħħa ta’ kwalunkwe sit fuq il-vettura li mhuwiex mgħammar jew ma jistax ikun mgħammar bi trażżin tar-ras.
            MUDELL B
            (ara l-paragrafi 4.4.; 4.4.1 u 4.4.2 ta’ dan ir-Regolament)
            Vettura li għandha sits li mhumiex mgħammra jew li ma jistgħux jiġu mgħammra bi trażżin tar-ras
            a = 8 mm min.
            Il-marka tal-approvazzjoni ta’ hawn fuq imwaħħla fuq vettura turi li t-tip ta’ vettura għandha sits li mhumiex mgħammra jew ma jistgħux ikunu mgħammra bi trażżin tar-ras, u li fir-rigward tas-saħħa tas-sits u l-ankraġġi tagħhom, ġiet approvata fin-Netherlands (E4) skont ir-Regolament Nru 17 bin-numru tal-approvazzjoni 092439. L-ewwel żewġ ċifri tan-numru tal-approvazzjoni jindikaw li r-Regolament diġà kien fih is-serje ta’ emendi 09 fil-ħin meta ngħatat l-approvazzjoni.
            MUDELL C
            (ara l-paragrafu 4.5 ta’ dan ir-Regolament)
            Vettura b’għall-inqas sit wieħed mgħammar jew li jista’ jkun mgħammar bi trażżin tar-ras
            a = 8 mm min.
            Il-marka tal-approvazzjoni ta’ hawn fuq imwaħħla fuq vettura turi li t-tip ta’ vettura għandha mill-inqas sit wieħed mgħammar jew li jista’ jkun mgħammar bi trażżin tar-ras, u ġiet approvata fin-Netherlands (E4) skont ir-Regolamenti Nru 17 u Nru 33. (1)
            
            In-numri tal-approvazzjoni jindikaw li, fid-dati meta ngħataw l-approvazzjonijiet, ir-Regolament Nru 17 inkluda s-serje ta’ emendi 09 iżda r-Regolament tan-NU Nru 33 kien għadu fil-forma oriġinali tiegħu. Il-marka ta’ approvazzjoni t’hawn fuq tindika wkoll li t-tip ta’ vettura ġiet approvata skont ir-Regolament Nru 17 fir-rigward tas-saħħa ta’ kwalunkwe sit fuq il-vettura li mhuwiex mgħammar jew ma jistax ikun mgħammar bi trażżin tar-ras.
            MUDELL D
            (ara l-paragrafu 4.5 ta’ dan ir-Regolament)
            Vettura li għandha sits li mhumiex mgħammra jew li ma jistgħux jiġu mgħammra bi trażżin tar-ras
            a = 8 mm min.
            Il-marka tal-approvazzjoni t’hawn fuq imwaħħla fuq vettura turi li t-tip ta’ vettura għandha sits li mhumiex mgħammra jew ma jistgħux ikun mgħammra bi trażżin tar-ras, u ġiet approvata fin-Netherlands (E4) skont ir-Regolamenti Nru 17 u Nru 33. (1) In-numri ta’ approvazzjoni jindikaw li, fid-dati meta ngħataw l-approvazzjonijiet, ir-Regolament Nru 17 inkluda s-serje ta’ emendi 09 iżda r-Regolament tan-NU Nru 33 kien għadu fil-forma oriġinali tiegħu.
            
               (1)  It-tieni numru huwa mogħti biss bħala eżempju.
         
      
      
         
            ANNESS 3
            IL-PROĊEDURA BIEX JIĠU DDETERMINATI L-PUNT “H” U L-ANGOLU EFFETTIV TAT-TORSO GĦAL POŻIZZJONIJIET BILQIEGĦDA FIL-VETTURI BIL-MUTUR (1)
            
            
                        Appendiċi 1
                     
                     
                        —
                     
                     
                        Deskrizzjoni tal-magna tridimensjonali tal-punt “H” (1)
                        
                     
                  
                        Appendiċi 2
                     
                     
                        —
                     
                     
                        Sistema ta’ referenza tridimensjonali (1)
                        
                     
                  
                        Appendiċi 3
                     
                     
                        —
                     
                     
                        
                           Data ta’ referenza li tikkonċerna pożizzjonijiet bilqiegħda (1)
                        
                     
                  
               (1)  Il-proċedura hija deskritta fl-Anness 1 u fl-Appendiċi 1, 2 u 3 tiegħu tar-Riżoluzzjoni Konsolidata dwar il-Kostruzzjoni tal-Vetturi (R.E.3) (dokument ECE/TRANS/WP.29/78/Rev.6 - http://www.unece.org/trans/main/wp29/wp29wgs/wp29gen/wp29resolutions.html
         
      
      
         
            ANNESS 4
            ID-DETERMINAZZJONI TAL-GĦOLI U TAL-WISA’ TAT-TRAŻŻIN TAR-RAS
            
               Figura 1
            
            
               Figura 2
            
            
      
      
         
            ANNESS 5
            DETTALJI TAL-LINJI U L-KEJL MEĦUD WAQT IT-TESTIJIET
            
                        1.
                     
                     
                        Pożizzjoni oriġinali ta’ ħatt.
                     
                  
                        2a.
                     
                     
                        Pożizzjoni ta’ spostament billi jiġi applikat ċaqliq ta’ 373 Nm lid-dahar tal-manikin madwar il-punt R, li jiddefinixxi l-pożizzjoni tal-linja ta’ referenza ta’ spostament r1.
                     
                  
                        2b.
                     
                     
                        Pożizzjoni ta’ spostament billi tiġi applikata forza F lill-isfera ta’ 165 mm li tipproduċi ċaqliq ta’ 373 Nm madwar il-punt R, waqt li l-linja ta’ referenza r1 ta’ spostament tibqa’ f’postha.
                     
                  
                        3.
                     
                     
                        Pożizzjoni wara l-ispostament mill-forza F tiżdied għal 890 N.
                     
                  
      
      
         
            ANNESS 6
            PROĊEDURA TAT-TEST BIEX TKUN IVVERIFIKATA D-DISSIPAZZJONI TAL-ENERĠIJA
            1.   L-INSTALLAZZJONI, L-APPARAT TAT-TEST, L-ISTRUMENTI LI JIRREĠISTRAW U L-PROĊEDURA
            1.1.   L-installazzjoni
            Is-sit, kif armat fuq il-vettura, għandu jkun imwaħħal sew mal-bank tat-test bl-aċċessorji provduti mill-manifattur, biex jibqa’ wieqaf meta huwa applikat l-impatt.
            Jekk huwa aġġustabbli, id-dahar tas-sit għandu jkun illokkjat fil-pożizzjoni speċifikata fil-paragrafu 6.1.1 ta’ dan ir-Regolament.
            Jekk is-sit huwa mgħammar b’trażżin tar-ras, t-trażżin tar-ras għandu jkun armat fuq id-dahar tas-sit bħal fil-vettura. Fejn t-trażżin tar-ras hija separata, għandha tkun imwaħħla sew mal-parti tal-istruttura tal-vettura fejn tkun imwaħħla normalment.
            Jekk t-trażżin tar-ras hu aġġustabbli, għandha titqiegħed fil-pożizzjoni l-aktar favorevoli possibbli għas-sistemi tal-aġġustar tagħha.
            1.2.   L-apparat tat-test
            1.2.1.   Dan l-apparat jikkonsisti f’pendlu li l-pern tiegħu huwa appoġġjat minn ball-bearings u li l-massa mnaqqsa tiegħu (*1) fiċ-ċentru tal-perkussjoni tiegħu hija ta’ 6,8 kg. L-estremità l-aktar baxxa tal-pendlu tikkonsisti f’forma tar-ras riġida li għandha djametru ta’ 165 mm li ċ-ċentru tagħha huwa identiku għaċ-ċentru tal-perkussjoni tal-pendlu.
            1.2.2.   Il-forma tar-ras għandu jkollha mwaħħal magħha żewġ aċċelerometri u tagħmir li jkejjel il-veloċità, li għandhom ikunu kapaċi jkejlu valuri fid-direzzjoni tal-impatt.
            1.3.   L-istrumenti tar-reġistrazzjoni
            L-istrumenti tar-reġistrazzjoni użati għandhom ikunu tali li l-kejl jista’ jsir b’dawn il-gradi ta’ preċiżjoni:
            1.3.1.   Aċċellerazzjoni:
            Akkuratezza = ± 5 % tal-valur attwali;
            Il-klassi tal-frekwenza tal-kanal tad-data: klassi 600 li tikkorrispondi għall-Istandard 6487 (1980) tal-ISO;
            Sensittività minn assi għall-ieħor = < 5 % tal-punt l-aktar baxx tal-iskala.
            1.3.2.   Veloċità:
            Akkuratezza: ± 2,5 % tal-valur attwali;
            Sensittività: 0,5 km/h.
            1.3.3.   Reġistrazzjoni tal-ħin:
            L-istrumenti għandhom jippermettu l-azzjoni tiġi rrekordjata tul id-dewmien kollu tagħha u li jsir qari fi żmien wieħed minn elf ta’ sekonda;
            Il-bidu tal-impatt fil-mument tal-ewwel kuntatt bejn il-forma tar-ras u l-oġġett li qed jiġi ttestjat għandu jkun skopert fir-reġistrazzjonijiet użati biex jiġi analizzat it-test.
            1.4.   Proċedura tat-test
            1.4.1.   It-testijiet fuq id-dahar tas-sit
            Bis-sit installat kif indikat fil-paragrafu 1.1 ta’ dan l-Anness, id-direzzjoni tal-impatt minn wara lejn quddiem għandha tinsab fi pjan lonġitudinali f’angolu li huwa 45 mill-vertikali.
            Il-punti tal-impatt għandhom jintgħażlu mil-laboratorju tat-test fiż-żona 1 kif definit fil-paragrafu 6.8.1.1 ta’ dan ir-Regolament, jew jekk meħtieġ fiż-żona 2 kif definit fil-paragrafu 6.8.1.2 ta’ dan ir-Regolament, fuq uċuħ li għandhom raġġi ta’ kurvatura inqas minn 5 mm.
            1.4.2.   It-testijiet fuq it-trażżin tar-ras
            It-trażżin tar-ras għandu jkun mgħammar u aġġustat kif indikat fil-paragrafu 1.1 ta’ dan l-Anness. L-impatti għandhom isiru fuq il-punti magħżula mil-laboratorju tat-test fiż-żona 1 kif definit fil-paragrafu 6.8.1.1 ta’ dan ir-Regolament, u possibbilment fiż-żona 2 kif definit fil-paragrafu 6.8.1.2 ta’ dan ir-Regolament, fuq uċuħ li għandhom raġġ ta’ kurvatura inqas minn 5 mm.
            1.4.2.1.   Għall-wiċċ ta’ wara, id-direzzjoni tal-impatt minn wara għall-quddiem għandha tkun fi pjan lonġitudinali f’angolu ta’ 45 ° mill-vertikali.
            1.4.2.2.   Għall-wiċċ ta’ quddiem, id-direzzjoni tal-impatt minn quddiem għan-naħa ta’ wara għandha tkun orizzontali fi pjan lonġitudinali.
            1.4.2.3.   Iż-żoni ta’ quddiem u wara huma rispettivament limitati mit-tanġenzjal tal-pjan orizzontali sal-parti ta’ fuq tat-trażżin tar-ras kif determinat fil-paragrafu 6.5 ta’ dan ir-Regolament.
            1.4.3.   Il-forma tar-ras għandha tolqot l-oġġett tat-test b’veloċità ta’ 24,1 km/h: din il-veloċità għandha jew tinkiseb sempliċement permezz tal-enerġija ta’ propulsjoni jew inkella billi jintuża apparat addizzjonali ta’ propulsjoni.
            2.   RIŻULTATI
            Ir-rata tad-deċellerazzjoni għandha tittieħed bħala l-medja tal-qari meħud miż-żewġ aċċellerometri.
            3.   Proċeduri ekwivalenti (ara l-paragrafu 6.9 ta’ dan ir-Regolament).
            
               (*1)  Ir-relazzjoni tal-massa mnaqqsa “mr” tal-pendlu mal-massa totali “m” tal-pendlu f’distanza ta’ “a” bejn iċ-ċentru tal-perkussjoni u l-assi tar-rotazzjoni u ’l bogħod “l” bejn iċ-ċentru tal-perkussjoni u l-assi tar-rotazzjoni tingħata mill-formula:
            
               
         
      
      
         
            ANNESS 7
            IL-METODU GĦAT-TESTJAR TAS-SAĦĦA TAL-ANKRAĠĠI TAS-SITS U S-SISTEMI TAL-AĠĠUSTAMENT, TAL-ILLOKKJAR U TAL-ISPOSTAMENT TAGĦHOM
            1.   IT-TEST TAR-REŻISTENZA GĦALL-EFFETTI TAL-INERZJA
            1.1.   Is-sits li jkunu se jiġu ttestjati għandhom ikunu armati fuq il-vettura li għaliha ġew iddisinjati. Il-karrozzerija tal-vettura għandha tkun ankrata sew fuq troli tat-test kif preskritt fil-paragrafi li ġejjin.
            1.2.   Il-metodu użat għall-ankraġġ tal-karozzerija tal-vettura fuq it-trolley tat-test ma għandux jirriżulta f’rinforz tal-ankraġġi tas-sits.
            1.3.   Is-sits u l-partijiet tagħhom għandhom ikunu aġġustati u llokkjati kif preskritt fil-paragrafu 6.1.1 u f’waħda mill-pożizzjonijiet deskritti fil-paragrafu 6.3.3 jew 6.3.4 ta’ dan ir-Regolament.
            1.4.   Jekk is-sits ta’ grupp ma jippreżentawx differenzi essenzjali fis-sens tal-paragrafu 2.2 ta’ dan ir-Regolament, it-testijiet preskritti fil-paragrafi 6.3.1 u 6.3.2 ta’ dan ir-Regolament jistgħu jitwettqu b’sit wieħed aġġustat fil-pożizzjoni l-aktar ’il quddiem u s-sit l-ieħor fil-pożizzjoni l-aktar lura.
            1.5.   Id-deċellerazzjoni tat-trolley tkun imkejla b’kanali ta’ data tal-klassi ta’ frekwenza (CFC) 60 li tikkorrispondi mal-karatteristiċi tal-Istandard Internazzjonali ISO 6487 (2002).
            2.   IT-TEST TAL-KOLLIŻJONI TAL-VETTURA SĦIĦA KONTRA OSTAKOLU RIĠIDU
            2.1.   L-ostakolu għandu jkun jikkonsisti minn blokka tal-konkos rinforzat ta’ mhux anqas minn 3 m wisa’, mhux inqas minn 1,5 m tul u mhux inqas minn 0,6 m ħxuna. Il-wiċċ ta’ quddiem għandu jkun perpendikulari għall-parti finali tat-trejqa tal-ġirja u dan għandu jkun miksi b’folji tal-plywood ħoxnin 19 ∀ 1 mm. Għall-inqas 90 tunnellata ta’ ħamrija għandhom ikunu kompressi wara l-blokka tal-konkos rinforzat. Il-blokka tal-konkos rinforzat u ħamrija tista’ tkun sostitwita minn ostakli li għandhom l-istess wiċċ ta’ quddiem, kemm-il darba jagħtu riżultati ekwivalenti.
            2.2.   Fil-mument tal-impatt il-vettura għandha tkun miexja kompletament ħielsa. Din għandha tilħaq l-ostaklu fi triq perpendikolari għall-ħajt tal-kolliżjoni; l-allinjament ħażin massimu tollerat bejn il-linja medja vertikali ta’ quddiem tal-vettura u l-linja medja vertikali tal-ħajt tal-kolliżjoni għandu jkun ta’ ∀ 30 cm; fil-mument tal-impatt il-vettura m’għandhiex tibqa’ soġġetta għall-azzjoni ta’ kwalunkwe mezz addizzjonali li jiddiriġieha jew jimbuttaha. Il-veloċità fil-mument tal-impatt għandha tkun bejn 48,3 km/h u 53,1 km/h.
            2.3.   Is-sistema tal-alimentazzjoni tal-karburant għandha tkun mimlija mill-inqas sa 90 % tal-kapaċità tagħha b’karburant jew b’likwidu ekwivalenti.
         
      
      
         
            ANNESS 8
            ID-DETERMINAZZJONI TAD-DIMENSJONI “A” TAL-ISPAZJI VOJTA FT-TRAŻŻIN TAR-RAS
            
               Figura 1
            
            
               Eżempju ta’ spazji vojta orizzontali
            
            
               Nota: It-Taqsima A-A għandha tkun magħmula f’punt taż-żona tal-ispazju vojt li jippermetti l-intrużjoni massima tal-isfera, mingħajr ma tiġi eżerċitata l-ebda forza.
            
               Figura 2
            
            
               Eżempju ta’ spazji vojta vertikali
            
            
               Nota: It-Taqsima A-A għandha tkun magħmula f’punt taż-żona tal-ispazju vojt li jippermetti l-intrużjoni massima tal-isfera, mingħajr ma tiġi eżerċitata l-ebda forza.
         
      
      
         
            ANNESS 9
            IL-PROĊEDURA TAT-TEST GĦAL TAGĦMIR MAĦSUB LI JIPPROTEĠI LILL-OKKUPANTI MILL-ISPOSTAMENT TAL-BAGOLLI
            1.   IL-BLOKOK TAT-TEST
            Blokok riġidi, biċ-ċentru tal-inerzja fiċ-ċentru ġeometriku.
            Tip 1
            
                        Dimensjonijiet
                     
                     
                        :
                     
                     
                        300 mm × 300 mm × 300 mm
                        It-truf u l-kantunieri kollha mdawra għal 20 mm
                     
                  
                        Massa
                     
                     
                        :
                     
                     
                        18 kg
                     
                  Mument ta’ inerzja ta’ 0,3 ± 0,05 kgm2 (madwar it-3 assi prinċipali tal-inerzja tal-blokok tal-bagolli)
            Tip 2
            
                        Dimensjonijiet
                     
                     
                        :
                     
                     
                        500 mm × 350 mm × 125 mm
                        it-truf u l-kantunieri kollha mdawra għal 20 mm
                     
                  
                        Massa
                     
                     
                        :
                     
                     
                        10 kg
                     
                  2.   PREPARAZZJONI TAT-TEST
            2.1.   It-test tad-dahar tas-sits (ara l-Figura 1)
            2.1.1.   Rekwiżiti ġenerali
            2.1.1.1.   Fuq għażla tal-manifattur tal-vettura, il-partijiet li l-ebusija tagħhom hija inqas minn 50 Shore A jistgħu jitneħħew mis-sit ittestjat u milt-trażżin tar-ras għat-testijiet.
            2.1.1.2.   Żewġ blokok tat-tip 1 għandhom jitqiegħdu fl-art tal-kompartiment tal-bagolli. Sabiex ikun determinat il-post tal-blokok tat-test fid-direzzjoni lonġitudinali, għandhom l-ewwel ikunu pożizzjonati b’tali mod li n-naħa ta’ quddiem tikkuntattja dik il-parti tal-vettura li tikkostitwixxi l-limitu ta’ quddiem tal-kompartiment tal-bagolli u li n-naħa ta’ isfel tistrieħ fuq l-art tal-kompartiment tal-bagolli. Imbagħad għandhom ikunu mċaqalqa lura u paralleli għall-pjan medju lonġitudinali tal-vettura sakemm iċ-ċentru ġeometriku jkun traversa distanza orizzontali ta’ 200 mm. Jekk id-dimensjonijiet tal-kompartiment tal-bagolli ma jippermettux distanza ta’ 200 mm u jekk is-sits ta’ wara huma aġġustabbli orizzontalment, dawn is-sits għandhom jitressqu ’l quddiem għal-limitu tal-medda ta’ aġġustament maħsuba għall-użu normali mill-okkupant jew għall-pożizzjoni li tirriżulta f’distanza ta’ 200 mm, skont liema hija inqas. F’każijiet oħrajn, il-blokok tat-test għandhom jitqiegħdu, sa fejn possibbli, wara s-sits ta’ wara. Id-distanza bejn il-pjan medju lonġitudinali tal-vettura u n-naħa li tħares ’il ġewwa ta’ kull blokka tat-test għandha tkun ta’ 25 mm biex tinkiseb distanza ta’ 50 mm bejn iż-żewġ blokok.
            2.1.1.3.   Matul it-test, is-sits għandhom ikunu aġġustati biex ikun żgurat li s-sistema tal-illokkjar ma tistax tkun rilaxxata minn fatturi esterni. Jekk applikabbli, is-sits għandhom ikunu aġġustati kif ġej:
            L-aġġustament lonġitudinali għandu jkun imwaħħal talja waħda jew 10 mm quddiem il-pożizzjoni ta’ użu l-aktar lura possibbli speċifikata mill-manifattur (għal sits b’aġġustament vertikali indipendenti, il-kuxin għandu jitqiegħed fil-pożizzjoni l-aktar baxxa possibbli). It-test għandu jitwettaq bid-dahar tas-sits fil-pożizzjoni ta’ użu normali tagħhom.
            2.1.1.4.   Jekk id-dahar tas-sit għandu trażżin tar-ras, it-test għandu jitwettaq b’trażżin tar-ras fl-ogħla pożizzjoni, jekk huwa aġġustabbli.
            2.1.1.5.   Jekk id-dhur tas-sits ta’ wara jistgħu jintwew ’il quddiem, għandhom ikunu mwaħħla fil-pożizzjoni wieqfa normali bil-mekkaniżmu tal-illokkjar standard.
            2.1.1.6.   Is-sits li warajhom ma jistgħux jiġu installati blokok tat-tip 1 huma eżentati minn dan it-test.
            2.1.1.7.   Il-pożizzjonijiet kollha bilqiegħda tar-ringiela ta’ sits li tkun qed tiġi ttestjata għandhom ikunu mgħammra bil-komponenti kollha taċ-ċinturin tas-sigurtà li jipprovdu l-funzjoni ta’ trażżin li jagħmlu parti mis-sit.
            
               Figura 1
            
            
               Pożizzjonijiet tal-blokok tat-test qabel it-test tad-dahar tas-sits ta’ wara
            
            2.1.2.   Il-vetturi b’aktar minn żewġ ringieli fillieri ta’ sits
            2.1.2.1.   Jekk ir-ringiela ta’ sits ta’ wara nett tista’ titneħħa u/jew tista’ tintewa ’l isfel mill-utent skont l istruzzjonijiet tal-manifattur sabiex tiżdied iż-żona tal-kompartiment tal-bagolli, allura r-ringiela ta’ sits immedjatament quddiem din ir-ringiela ta’ wara nett għandha tkun ittestjata wkoll.
            2.1.2.2.   Madankollu, f’dan il-każ, is-Servizz Tekniku, wara konsultazzjoni mal-manifattur, jista’ jiddeċiedi li ma jittestjax wieħed miż-żewġ ringieli ta’ sits ta’ wara nett jekk is-sits u l-aċċessorji tagħhom għandhom disinn simili u jekk ir-rekwiżit tat-test ta’ 200 mm huwa rispettat.
            2.1.3.   Fejn hemm spazju, li jippermetti ż-żerżiq ta’ blokka waħda tat-tip 1 lil hinn mis-sits, u mbagħad il-piżijiet tat-test (żewġ blokok tat-tip 1) għandhom ikunu installati wara s-sits wara qbil bejn is-Servizz Tekniku u l-manifattur.
            2.1.4.   Il-konfigurazzjoni eżatta tat-test għandha tkun innutata fir-rapport tat-test.
            2.2.   It-test tas-sistemi diviżorji
            Għat-test tas-sistemi diviżorji ’l fuq mid-dahar tas-sits, il-vettura għandha tkun armata b’art tat-test mgħollija fissa li għandha wiċċ tal-piż li jqiegħed iċ-ċentru tal-gravità tal-blokk tat-test ċentralment bejn it-tarf fuqani tad-dahar tas-sit li huwa l-limitu (mingħajr ma jitqiesu t-trażżin tar-ras) u t-tarf ta’ isfel tal-kisi tas-saqaf. Blokka tat-test tat-tip 2 titqiegħed fuq l-art tat-test mgħollija bl-akbar wiċċ 500 × 350 mm, ċentralment b’relazzjoni mal-assi lonġitudinali tal-vettura u bil-wiċċ tagħha 500 × 125 mm ’il quddiem. Is-sistemi diviżorji li warajhom ma tistax tkun installata l-blokka tat-test tat-tip 2 huma eżentati minn dan it-test. Il-blokka tat-test titqiegħed direttament f’kuntatt mas-sistema diviżorja. Barra minn hekk, żewġ blokok tat-test tat-tip 1 huma pożizzjonati skont il-paragrafu 2.1 biex isir test simultanju fuq id-dahar tas-sits (ara l-Figura 2).
            
               Figura 2
            
            
               L-ittestjar ta’ sistema diviżorja ’l fuq mid-dahar
            
            2.2.1.   Jekk id-dahar tas-sit għandu trażżin tar-ras, it-test għandu jitwettaq bi trażżin tar-ras fl-ogħla pożizzjoni, jekk dan ikun aġġustabbli.
            3.   L-ittestjar dinamiku tad-dahar tas-sits u tas-sistemi diviżorji użati bħala sistemi li jirrestrinġu l-bagolli
            3.1.   Il-karrozzerija tal-vettura tal-passiġġieri għandha tkun ankrata soda ma’ slitta tat-test, u dan l-ankraġġ ma għandux jaġixxi bħala rinfurzar għad-dahar tas-sits u s-sistema diviżorja. Wara l-installazzjoni tal-blokok tat-test kif deskritt fil-paragrafu 2.1 jew 2.2, il-karrozzerija tal-vettura tal-passiġġieri għandha tkun deċellerata jew, skont l-għażla tal-applikant, aċċellerata b’tali mod li l-kurva tibqa’ fl-erja tal-grafika fl-Appendiċi tal-Anness 9, u t-total tal-bidla tal-veloċità ΔV hija ta’ 50 + 0/-2 km/h. Bi qbil mal-manifattur, il-kuridur tal-polz tat-test deskritt hawn fuq jista’ jintuża alternattivament biex ikun sodisfatt it-test tas-saħħa tas-sit skont il-paragrafu 6.3.1 ta’ dan ir-Regolament.
         
         
            
               ANNESS 9
               Appendiċi
               
                  Il-kuritur tad-deċellerazzjoni jew tal-aċċellerazzjoni tal-islitta bħala funzjoni ta’ ħin
               
               (Simulazzjoni ta’ impatt frontali)